

























Analýza zavedenia systému monitorovania cezhraničnej prepravy tovaru v Slovenskej republike




	

























Manažérske zhrnutie


Daňové podvody a úniky svojou podstatou negatívne ovplyvňujú všetky oblasti spoločenského a ekonomického života tým, že deformujú ekonomické prostredie, znižujú príjmy štátneho rozpočtu, a tým aj možnosť štátu zabezpečovať plnenie svojich úloh vo všetkých oblastiach, zvádzajú subjekty s dobrou daňovou disciplínou k využívaniu podobných praktík, znižujú kredibilitu a dôveryhodnosť krajiny v medzinárodnom meradle, príjmy z čiernej ekonomiky sú investované a podporujú iné formy závažnej kriminálnej činnosti.

V marci 2012 zverejnil Inštitút finančnej politiky Ministerstva financií SR v materiáli „Odhad straty príjmov z DPH v roku 2010" odhad daňovej medzery na DPH, ako rozdielu medzi potenciálnou DPH, ktorá by sa vybrala, ak by sa všetky ekonomické subjekty správali v súlade so zákonom o DPH a jeho výkladom vo forme, v akej bol prijatý, a skutočne vybranou daňou, na úrovni 2,3 mld. eur, čo predstavovalo 3,5 % HDP. V percentuálnom vyjadrení štát v danom roku prišiel až o 35,6 % teoretickej DPH. V dôsledku následných legislatívnych zmien uskutočnených v rokoch 2012 a 2013 na základe uznesenia vlády Slovenskej republiky č. 235/2012, ktorým vláda schválila materiál s názvom „Akčný plán boja proti daňovým podvodom“ a uložila podpredsedovi vlády a ministrovi financií a ministrovi spravodlivosti predložiť v ňom obsiahnuté legislatívne návrhy, zameraných na elimináciu daňových podvodov a únikov na DPH sa podarilo tento negatívny trend významne zvrátiť, keď úroveň daňovej medzery v roku 2016 dosiahla hodnotu 28,6 %. 

Ukazuje sa, že napriek rozsiahlym legislatívnym a operatívnym opatreniam, trend poklesu daňovej medzery na DPH začína stagnovať, pričom straty z príjmov z DPH, o ktoré Slovenská republika každoročne prichádza v dôsledku daňových podvodov v oblasti intra-komunitárnych dodaní tovaru, predstavujú podstatnú hodnotu nevybratej potenciálnej DPH.

Z uvedeného dôvodu vláda Slovenskej republiky zaviazala Ministerstvo financií Slovenskej republiky v spolupráci s Ministerstvom dopravy a výstavby Slovenskej republiky uznesením č. 380 z 8. júla 2015 k návrhu aktualizácie Akčného plánu boja proti daňovým podvodom na roky 2012 - 2016 k vypracovaniu analýzy zavedenia systému monitorovania cezhraničnej prepravy tovaru, tzv. elektronický tranzitný kontrolný systém alebo systém ETKS. 

Predkladaný materiál analyzuje podmienky zavedenia systému ETKS v Slovenskej republike. Na základe rámcov daných existujúcimi pravidlami spoločného systému DPH a skúseností z iných členských štátov EÚ, ktoré už obdobné monitorovanie prepravy tovaru zaviedli, materiál predstavuje riešenie, zavedením ktorého by bolo možné eliminovať daňové podvody a úniky vo väčšej miere. Hodnotí dopady zavedenia systému ETKS z hľadiska potenciálneho nárastu daňových príjmov v kontexte požiadaviek na výdavkovú stranu štátneho rozpočtu, na podnikateľské prostredie, identifikovaných rizík a potreby legislatívnych zmien a doplnení.

1. Úvod

Vláda Slovenskej republiky zaviazala Ministerstvo financií Slovenskej republiky v spolupráci s Ministerstvom dopravy a výstavby Slovenskej republiky uznesením č. 380 z 8. júla 2015 k návrhu aktualizácie Akčného plánu boja proti daňovým podvodom na roky 2012 - 2016 k vypracovaniu analýzy zavedenia systému monitorovania cezhraničnej prepravy tovaru, tzv. elektronický tranzitný kontrolný systém ETKS. 

Úloha preskúmať možnosti zavedenia systému monitorovania cezhraničnej prepravy tovaru na verejných komunikáciách v podmienkach Slovenskej republiky vyplýva z bodu 10. aktualizovaného Akčného plánu. Zámerom navrhovaného opatrenia je monitorovanie tovarov prepravovaných po verejných komunikáciách v rámci Slovenskej republiky s cieľom minimalizovať daňové podvody v oblasti dane z pridanej hodnoty (ďalej len „DPH“) v maximálne možnej miere. Výstupom úlohy má byť analýza a predloženie legislatívneho návrhu na rokovanie vlády v termíne do 31. decembra 2016. 

Zaviesť monitorovanie cezhraničnej prepravy tovaru prostredníctvom elektronického tranzitného kontrolného systému s cieľom minimalizovať daňové úniky formou fiktívnej prepravy tovarov na verejných komunikáciách sa vláda SR zaviazala realizovať aj v programovom vyhlásení vlády SR na roky 2016 - 2020.

Príjmy z nepriamych daní, osobitne z DPH, tvoria významný podiel na celkových príjmoch štátneho rozpočtu. Súčasne platí, že nepriame dane sú vzhľadom na ich mechanizmus fungovania najviac náchylné na páchanie daňových podvodov. Mimoriadne vysoký objem a rozsah daňových podvodov v oblasti DPH je koncentrovaný do obchodov realizovaných v rámci cezhraničných transakcií s tovarom.

Daňové podvody a úniky navyše svojou podstatou negatívne ovplyvňujú všetky oblasti spoločenského a ekonomického života tým, že deformujú ekonomické prostredie, znižujú príjmy štátneho rozpočtu, a tým aj možnosť štátu zabezpečovať plnenie svojich úloh vo všetkých oblastiach, zvádzajú subjekty s dobrou daňovou disciplínou k využívaniu podobných praktík, znižujú kredibilitu a dôveryhodnosť krajiny v medzinárodnom meradle, príjmy z čiernej ekonomiky sú investované a podporujú iné formy závažnej kriminálnej činnosti. Podľa aktuálneho odhadu Inštitútu finančnej politiky Ministerstva financií SR dosiahla daňová medzera na DPH v roku 2016 hodnotu 28, 6 % z potenciálnej DPH v Slovenskej republike. Daňová medzera na DPH je definovaná ako rozdiel medzi potenciálnou DPH, ktorá by sa vybrala, ak by sa všetky ekonomické subjekty správali v súlade so zákonom o DPH a jeho výkladom vo forme, v akej bol prijatý, a skutočne vybranou daňou. Medzera je vyjadrená ako percento z potenciálnej DPH.

2. Pravidlá DPH pri cezhraničných transakciách s tovarom

DPH je v práve Európskej únie (ďalej len „EÚ“) upravená v smernici Rady 2006/112/ES z 28. novembra 2006 o spoločnom systéme dane z pridanej hodnoty v platnom znení (ďalej len „smernica o DPH“). V prípade uskutočnenia dodania tovaru medzi podnikateľmi z dvoch členských štátov jedna uskutočnená obchodná transakcia predstavuje dve zdaniteľné udalosti, konkrétne 
· dodanie tovaru v členskom štáte začatia prepravy tovaru a 
· nadobudnutie tovaru v členskom štáte skončenia prepravy tovaru. 

Pri uplatňovaní spoločného systému DPH všetky členské štáty oslobodia od dane dodanie tovaru prepraveného do iného členského štátu uskutočnené zdaniteľnou osobou pre inú zdaniteľnú osobu.
Dodanie tovaru do iného členského štátu predstavuje predmet dane v členskom štáte začatia prepravy tovaru, kde vzniká aj daňová povinnosť, avšak v nulovej výške, pretože dodanie tovaru je oslobodené od dane. Oslobodenie od dane sa uplatní len v prípade, že:
· kupujúcim je zdaniteľná osoba s prideleným identifikačným číslom DPH z iného členského štátu a 
· dodávaný tovar je prepravený z členského štátu dodania do iného členského štátu.
Splnenie týchto skutočností (dodanie tovaru a uskutočnenie prepravy do iného členského štátu) je pritom v prípade daňovej kontroly povinný preukázať platiteľ dane, ktorý predmetný tovar do iného členského štátu dodal.

V každom členskom štáte EÚ je nadobudnutie tovaru v rámci EÚ definované ako získanie práva disponovať ako vlastník s tovarom, ktorý bol prepravený k nadobúdateľovi do iného členského štátu než je ten, v ktorom sa preprava tovaru začala.
Nadobudnutie tovaru v rámci EÚ predstavuje typ zdaniteľného obchodu, ktorý má zabezpečiť, že daňový príjem zo spotreby tovaru pripadne tomu členskému štátu, kde bude tento tovar spotrebovaný, t. j. členskému štátu skončenia prepravy. Daňová povinnosť pri nadobudnutí tovaru v rámci EÚ vzniká nadobúdateľovi v rovnaký deň, kedy vzniká nulová daňová povinnosť pri dodaní tovaru dodávateľovi tohto tovaru. Na rozdiel od dodania tovaru do iného členského štátu, ktoré je oslobodené od dane, nadobudnutie tovaru podlieha zdaneniu v členskom štáte nadobudnutia tovaru, pričom osobou povinnou platiť daň je nadobúdateľ. Súčasne, ak nadobúdateľ tovaru tento tovar použije na účely svojho podnikania, má právo na odpočítanie dane, ktorú bol povinný zaplatiť z titulu nadobudnutia.

3. Dôsledky a problémy pri uplatňovaní pravidiel DPH pri cezhraničných transakciách s tovarom

Uvedený mechanizmus, v rámci ktorého sa spoločný systém DPH od roku 1993 až do súčasnosti nachádza v tzv. prechodnom období, však vytvoril priestor pre páchanie daňových podvodov.
Najčastejšie formy daňových podvodov sú nasledovné: 
· deklarovanie fiktívnych obchodov, kedy dochádza k neoprávnenému uplatňovaniu nadmerného odpočtu z fiktívnej kúpy tovaru, ktorý je ďalej deklarovaný ako dodaný do iného členského štátu s oslobodením od dane, 
· nastrčenie umelých článkov v obchodnom reťazci, v rámci ktorého síce môže dochádzať aj ku skutočnému dodaniu tovaru do iného členského štátu, avšak jediným cieľom týchto umelých článkov je tovar kúpený z iných členských štátov prevziať, zdaniť nadobudnutie a dodať ho inému platiteľovi dane v tuzemsku s uplatnením DPH, pričom pred splnením daňových povinností vyplývajúcich z domácej legislatívy, sa tieto články reťazca stanú nekontaktnými a nikdy DPH z deklarovanej transakcie neodvedú (tzv. zmiznutí obchodníci),
· veľmi rozšírený typ podvodu predstavujú tzv. karuselové podvody; ide pritom o zdokonalený typ podvodu typu zmiznutý obchodník, nakoľko tovar nadobudnutý a následne dodaný v členskom štáte skončenia prepravy je ďalej dodaný prostredníctvom jedného či niekoľkých iných subjektov do pôvodného členského štátu, čím je umožnené opakované protiprávne získavanie daňovej výhody. 
Podľa odhadu Európskej komisie (Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH k jednotnému priestoru EÚ v oblasti DPH - čas rozhodnúť sa) v dôsledku týchto podvodov dochádza v jednotlivých členských štátoch EÚ k obrovským výpadkom príjmov štátnych rozpočtov, odhadovaných na úrovni 50 miliárd eur ročne.

3.1. Dôkazy o dodaní tovaru do iného členského štátu EÚ podľa zákona o DPH

Zákon č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“) pritom od prvopočiatku obsahoval zoznam dôkazov, ktoré sú platitelia dane povinní predložiť na preukázanie splnenia podmienok pre oslobodenie dodania tovaru od DPH. Od októbra 2012 došlo v dôsledku prijatia vládneho materiálu s názvom „Akčný plán boja proti daňovým podvodom na roky 2012 až 2016“ k sprísneniu príslušných ustanovení, stanovujúcich dôkazné prostriedky pri preukazovaní splnenia podmienok na oslobodenie z titulu dodania tovaru do iného členského štátu. V súčasnosti splnenie podmienok preukazujú platitelia dane nasledovnými dôkazmi, ktoré sú stanovené v § 43 ods. 5 zákona o DPH:
· kópiou faktúry,
· dokladom o odoslaní tovaru alebo zmluvou o preprave tovaru, ak prepravu tovaru zabezpečí dodávateľ alebo odberateľ prostredníctvom tretej osoby,
· potvrdením o prijatí tovaru odberateľom alebo osobou ním poverenou, ak prepravu tovaru vykoná dodávateľ alebo odberateľ,
· inými dokladmi, najmä zmluvou o dodaní tovaru, dodacím listom, dokladom o prijatí platby za tovar, dokladom o platbe za prepravu tovaru. 

Z uvedených dôkazných prostriedkov je pritom zrejmé, že ich účelom je preukázanie dvoch základných hmotnoprávnych podmienok pre priznanie oslobodenia od dane, konkrétne 
· prevod práva nakladať s tovarom ako vlastník na nadobúdateľa tovaru a 
· preprava tovaru do iného členského štátu. 

Je však potrebné pripustiť, že pri dnešných sofistikovaných spôsoboch páchania daňových podvodov pre platiteľov dane, ktorí chcú daňový podvod spáchať, nepredstavuje získanie požadovaných dôkazných prostriedkov vážny problém. Naopak, takéto subjekty majú papierové dôkazy takmer vždy k dispozícii, pričom v zmysle presunu dôkazného bremena je na daňovom úrade, aby v prípade pochybností tieto dôkazy vyvrátil. Uvedenú skutočnosť potvrdzuje aj pomerne bohatá judikatúra Súdneho dvora EÚ, ktorá zdôrazňuje, že právo na odpočítanie dane a právo na oslobodenie od dane je možné zo strany daňových orgánov zamietnuť len v prípadoch, ak sa na základe objektívnych skutočností dospeje k záveru, že sa dotknutá osoba dovoláva týchto práv podvodne alebo zneužívajúcim spôsobom (napr. C-409/04 Axel Kittel a Recolta Recycling, C-273/11 Mecsek Gabona, C-285/11 Bonik). 

Napriek pomerne striktnému a vecnému stanoveniu dôkazných prostriedkov v zákone o DPH, ktoré je platiteľ dane povinný predložiť, je nevyhnutné konštatovať, že tieto v praxi spôsobujú problémy jednak samotným platiteľom dane, ako aj finančnej správe. Problémy spočívajú v neľahkom overovaní pravdivosti tvrdení zachytených na týchto dôkazných prostriedkoch (svedecké výpovede, výkon miestnych zisťovaní u zúčastnených spoločností - napr. špeditér a prepravné spoločnosti, žiadosť o medzinárodnú výmenu informácií), nakoľko toto je časovo náročné a spôsobuje neúmerné predlžovania výkonu daňovej kontroly. Na druhej strane, v dôsledku nepoctivých obchodných praktík, ktoré realizuje početne malá skupina platiteľov dane, sú poctiví podnikatelia povinní znášať neúmerné zvyšovanie administratívnych povinností, nehovoriac o negatívnom dopade na ich peňažné toky v dôsledku zadržiavaných nadmerných odpočtov z titulu výkonu daňovej kontroly.

3.2. Podvodné konania v členskom štáte nadobudnutia tovaru v rámci EÚ

Ani smernica o DPH a ani zákon o DPH neobsahujú žiadne ustanovenie, z ktorého by vyplývala povinnosť nadobúdateľom tovaru v rámci EÚ preukázať uskutočnenie nadobudnutia. V prípade, že nadobudnutie tovaru je uskutočnené obchodníkom, ktorý síce uskutoční následné dodanie v rámci územia členského štátu, na ktoré uplatní DPH, avšak pred splnením daňových povinností zmizne, dochádza k reálnej ujme na príjmoch štátneho rozpočtu, keďže odberateľ tovaru si uplatní odpočítanie dane, ktorú zaplatil v cene tovaru nadobúdateľovi, ktorý ju ale do štátneho rozpočtu nikdy neodvedie. Navyše, ak je takto zorganizovaný celý dodávateľsko - odberateľský reťazec, dochádza v mnohých prípadoch buď k nedeklarovaným dodávkam tovaru konečným spotrebiteľom (tzv. čierna ekonomika), respektíve dochádza k opätovnému dodaniu tovaru do členského štátu, z ktorého bol tovar dodaný (tzv. karuselové podvody).

3.3. Existujúce systémy kontrol cezhraničných transakcií 

V súčasnosti finančná správa nemá prostriedky, na základe ktorých by vedela o uskutočnení nadobudnutia tovaru predtým, než reálne k nadobudnutiu dôjde. Smernica o DPH, ako aj zákon o DPH, obsahujú opatrenia, na základe ktorých sa vyžadujú údaje o realizovaných cezhraničných dodávkach medzi platiteľmi dane z rôznych členských štátov, avšak ide o údaje vykazované podnikateľmi v príslušných výkazoch ex post a v niektorých prípadoch s viac ako trojmesačným oneskorením oproti reálnemu uskutočneniu dodávky. 

Finančné riaditeľstvo SR (FR SR) v súčasnosti na účely analýzy rizík podvodov typu zmiznutý obchodník, ktorých súčasťou sú aj podvody v preprave zahŕňajúce fiktívne nadobudnutie tovarov zo zahraničia alebo ich dodanie do zahraničia, využíva informačné systémy DataWarehouse (dátový sklad - nadstavbový systém produkčného prostredia informačného systému finančnej správy), informačný systém VIES (umožňuje zdieľať údaje o platiteľoch dane registrovaných v EÚ a o dodaní tovarov a služieb spadajúcich pod povinnosť uvádzania informácií v súhrnnom výkaze), EUROFISC (informačný systém na rýchlu výmenu informácií členských štátov EÚ slúžiaci na boj proti podvodom), AIS-R (analytický informačný systém rizík), ako aj systém analýzy kontrolného výkazu DPH. Zároveň sa využíva aj medzinárodná výmena informácií s finančnými orgánmi iných členských štátov, ktorej dĺžka trvania a administratívna náročnosť vytvára prekážku pre pružné konanie správy daní.

Nedostatočný systém identifikovateľnosti skutočnej realizácie cezhraničných transakcií poskytuje možnosti zastierania páchania podvodov zmiznutých obchodníkov, v ktorých sa zneužíva fiktívne nadobudnutie tovaru zo zahraničia alebo fiktívne dodanie tovaru do zahraničia a sťaženie dôkaznej situácie na strane štátnych orgánov. Štát tak v dôsledku nekalých praktík podvodných subjektov prichádza o obrovské sumy daňových príjmov.

4. Systém monitorovania prepravy tovaru v iných členských štátoch EÚ

Podľa dostupných informácií je systém monitorovania prepravy tovaru nateraz zavedený v Maďarsku, Poľsku a Portugalsku.

4.1. Maďarsko 

Od 1. januára 2015 je v Maďarsku zavedený elektronický kontrolný systém v cestnej prepravu tovaru EKÁER (Elektronikus Közüti Áruforgalom Ellenőrző Rendszer). Systém EKÁER je vnútrozemský systém, ktorý spája a vyhodnocuje informácie o preprave tovaru z informačného systému Maďarskej colnej a finančnej správy (ďalej len „NAV“) s mýtnym systémom a kamerovým systémom. Ide o monitorovanie dodávok tovaru súvisiacich 
· s predajom alebo nákupom tovaru v rámci EÚ a 
· s tuzemským predajom tovaru. 

Systém EKÁER poskytuje NAV kompletný obraz o pohybe tovaru na území Maďarska, ktorý je následne analyzovaný analytickým systémom. Primárnym cieľom a zameraním systému EKÁER je vytvorenie kontroly pohybu tovaru v reálnom čase. Od 1. januára 2015 je preprava tovaru v Maďarsku možná len s platným EKÁER číslom pre každú prepravu, ktoré je platné 15 dní.

Po zavedení systému je možné získať informácie o komoditách prepravovaných vo verejnej cestnej doprave, ich množstve a hodnote, miestach odoslania, miestach určenia a o motorovom vozidle, prostredníctvom ktorého sa prepravuje tovar, ešte pred dodaním tovaru na miesto určenia. Pomocou údajov o evidenčnom čísle motorového vozidla zapísaného v systéme EKÁER a údajov z mýtneho systému je možné sledovať trasu prepravy, prípadné odklonenie prepravy mimo predpokladanej trasy. V prípade odklonenia prepravy a nedodaní tovaru na nahlásené miesto vykládky je pomocou systému možné lokalizovať miesto možnej vykládky tovaru. Z údajov o hmotnosti prepravovaného tovaru a motorového vozidla v spojení s údajmi z mobilných a stacionárnych váh na meranie nápravového tlaku možno získať informáciu o prípadnej nezrovnalosti týkajúcej sa množstva prepravovaného tovaru.

Zavedenie systému EKÁER v Maďarsku jednoznačne pozitívne ovplyvnilo príjmy štátneho rozpočtu a eliminovalo tzv. „fantómové prepravy“ na území alebo cez územie Maďarska. 

4.1.1. Oznamovanie prepravy tovaru do systému EKÁER
	
Ako je vyššie uvedené, prepravu tovaru je možné začať len po oznámení prepravy do systému EKÁER a pridelení EKÁER čísla. Podávanie správ o začatí prepravy zabezpečuje odosielateľ tovaru. Oznamovacia povinnosť sa vykonáva cez internetovú platformu EKÁER www.ekaer.nav.gov.hu. V prípade nedostupnosti (poruchy) systému je zavedený náhradný systém registrácie na oficiálnej stránke NAV. V prípade, že daňový subjekt preukáže nedostupnosť systému v dôsledku technického problému zo strany poskytovateľa svojho internetu, prepravu môže nahlásiť nasledujúci pracovný deň od odstránenia poruchy. V uvedených prípadoch sa nevyrubujú žiadne sankcie za nedodržanie oznamovacej povinnosti, ak sa preprava tovaru nahlási dodatočne nasledujúci pracovný deň. 

Ak počas prepravy dôjde k nečakanej zmene dát, odosielateľ, príjemca alebo iná oprávnená osoba je povinná zmeniť nahlásené údaje o preprave v systéme EKÁER. Úpravu možno vykonať len do potvrdenia správy v mieste prevzatia, okrem prípadov prepravy z územia Maďarska do iného členského štátu EÚ, kde je možné zmeny vykonávať do 15 dní od pridelenia EKÁER čísla. Upravovať možno len celkovú hmotnosť tovaru, hodnotu tovaru a evidenčné číslo vozidla (EČV).

Oznámenie ukončenia prepravy tovaru sa vykonáva formou správ. Podávanie správ o príchode na miesto prevzatia v prípade prepravy tovaru z iného členského štátu EU do Maďarska zabezpečuje príjemca. Správa o príchode vozidla na miesto doručenia musí byť zaslaná v čase príchodu alebo do troch pracovných dní od príchodu. Porušenie tejto povinnosti môže byť sankcionované. Nahlasovanie príchodu pred skutočným príchodom vozidla nie je dovolené. 

4.1.2. Výnimky, zábezpeka a sankcie

Výnimky z povinnosti podávať správu o preprave tovaru majú niektoré motorové vozidlá napr. tranzitnej prepravy tovaru alebo vozidlá bezpečnostných zložiek, civilnej obrany, humanitárnej pomoci. Výnimky z povinnosti podávať správu o preprave tovaru sa vzťahujú aj na vybrané druhy tovarov, ktoré sú monitorované v rámci iných systémov (ako napr. tovar podliehajúci spotrebnej dani alebo tovar pod colným dohľadom). Ďalšie výnimky sa udeľujú individuálne na základe žiadosti daňového subjektu o oslobodenie od oznamovacej povinnosti pri preprave tovaru, pri splnení podmienok stanovených všeobecne záväzným predpisom.
Súčasne, v prípade zistenia určitej rizikovosti, podlieha povinný subjekt aj povinnosti platenia tzv. rizikovej zábezpeky. Ak však je spoľahlivou zdaniteľnou osobou resp. podniká aspoň 2 roky a nemá pozastavené identifikačné číslo DPH, je od povinnosti platiť rizikovú zábezpeku oslobodený.

Pri nenahlásení prepravy tovaru alebo uvádzaní nesprávnych údajov do systému EKÁER sa prepravovaný tovar považuje za tovar bez overenia pôvodu a môže sa udeliť pokuta až do výšky 40 % z hodnoty tovaru. Do doby uhradenia pokuty majú finančné orgány právo takýto tovar zaistiť a uskladniť. Trest vo forme zabavenia tovaru sa na úkor daňového subjektu udelí v prípadoch odstránenia colnej uzávery alebo neposkytnutia zábezpeky.

4.1.3. Monitorovanie prepravy tovaru NAV

Počas vykonávania kontroly pohybu tovaru sa využívajú údaje z kamier mýtneho systému o EČV a údaje o vážení hmotnosti na pevných a mobilných meracích bodoch. Tieto údaje sa porovnávajú automaticky s údajmi uvádzanými v systéme EKÁER. Po vyhodnotení správnosti uvádzaných dát sa tieto údaje porovnávajú s historickými informáciami týkajúcimi sa spoľahlivosti a rizikovosti motorového vozidla.[footnoteRef:1]) [1: ) Od februára 2017 maďarská strana začala automaticky merať zaťaženie prejazdu vozidiel (zatiaľ v testovacom režime). Vybudovanie systému prebieha postupne a príslušné legislatívne zmeny budú zverejnené na jar tohto roka. Úplná (ostrá) prevádzka je naplánovaná na september 2017. Ministerstvo národného rozvoja uviedlo, že na území bude rozmiestnených 89 nápravových váh, z toho 74 bude priamo napojených na mýtny systém. Zostávajúcich 15 meracích miest v krajine bude umiestnené v blízkosti hraníc.] 


Údaje EKÁER môžu slúžiť ako základ pre vykonanie cestných kontrol, ktoré sa vykonávajú v reálnom čase, a taktiež po analyzovaní dát pre vykonanie následných kontrol. Spojením údajov o rizikách a údajov z cestných kontrol môže byť zahájená okamžitá daňová kontrola daňového subjektu zapojeného do prepravy. Systém EKÁER odhaľuje daňové subjekty (príjemcu, odosielateľ) a miesta určenia resp. adresy vykládok tovaru).

Monitorovanie prepravy v systéme  EKÁER sa dá kategorizovať do nasledovných postupov:
· analýza rizík z údajov oznámených v EKÁER,
· ak je to vyhodnotené ako potrebné, NAV vykoná cestnú kontrolu zastavením motorového vozidla; vykonáva sa kontrola dokladov, stotožnenie tovaru, v prípade potreby sa pristúpi k priloženiu colnej uzávery, prípadne sa zabezpečí sprievodné vozidlo sprevádzajúce motorové vozidlo na miesto určenia,
· v prípade priloženia colnej uzávery po príchode motorového vozidla na miesto určenia colný orgán odstráni colnú uzáveru,
· kontrola tovaru v mieste vykládky,
· analýza rizík z dostupných systémov NAV a z údajov systému EKÁER,
· v prípade potreby sa pristúpi k vykonaniu následnej daňovej kontroly.
Údaje z EKÁER sa už v súčasnosti, na základe spolupráce finančnej správy s NAV, využívajú pre potreby overovania pravdivosti deklarovaných tvrdení pri dovoze tovaru z tretích krajín, po ktorom bezprostredne nasleduje jeho dodanie do Maďarska, v rámci colného režimu voľný obeh s oslobodením od DPH (colný režim 42xx). V praxi sa pritom potvrdzuje efektivita a účelnosť týchto údajov z hľadiska následných krokov finančnej správy upravených v zákone o DPH, respektíve v daňovom poriadku.

4.2. Poľsko

Systém monitorovania prepravy tovaru sa aktuálne zavádza aj v Poľsku. Od 17.04.2017 vstúpil do platnosti zákon o monitorovaní cestnej nákladnej dopravy (ustawa o systemie monitorowania drogowego przewozu towarów). Systém monitorovania prepravy tovaru funguje na princípe elektronickej komunikácie medzi daňovým subjektom a finančnou správou, ktorej sa prostredníctvom webového portálu oznamujú informácie o každej preprave vybraných tovarov nad 500 kg resp. 500 litrov, konkrétne:

· mazacie prostriedky (prípravky na uvoľňovanie skrutiek a matíc, antikorózne prípravky), prípravky používané na olejovanie alebo mazanie textilných materiálov, kože , kožušín alebo iných materiálov, 
· minerálne oleje a oleje z bitúmenových nerastov,
· polykarboxylové kyseliny, ich anhydridy, halogenidy, peroxidy a peroxokyseliny,
· alkoholy, oleje, bio-nafta a ich zmesi,
· organické rozpúšťadlá, riedidlá, prípravky proti zamŕzaniu a prípravky na odmrazovanie
· tabak (bez množstevného obmedzenia). 	

Úlohou systému je monitorovanie prepravy z / do / cez a v rámci Poľska. Systém rozlišuje tri skupiny subjektov, ktoré sú povinné zadávať informácie - odosielateľa, prepravcu a príjemcu. Povinné subjekty sa líšia podľa typu prepravy (dodanie do iného ČŠ, nadobudnutie tovaru v Poľsku z iného ČŠ, resp. dovoz tovaru do Poľska, tranzit tovaru cez územie Poľska  a vnútroštátna preprava tovaru). V zásade je však možné ohlasovaciu povinnosť dotknutých subjektov charakterizovať ako povinnosť oznámiť údaje o odosielateľovi, príjemcovi, tovare a plánovanom čase prepravy

V prípade porušenia povinnosti vyplývajúcich zo zákona o monitorovaní cestnej nákladnej dopravy je možné sankcionovať odosielateľa, príjemcu, prepravcu a vodiča pomerne vysokými sankciami. 

4.3. Portugalsko 

V Portugalsku je na kontrolu pohybu tovaru zavedená elektronická komunikácia daňových subjekov s daňovou správou, ktorej sa oznamujú prepravné dokumenty. Prepravné dokumenty je povinná vydávať zdaniteľná osoba - držiteľ/dodávateľ tovaru. Prepravca by mal vždy vyžadovať originál alebo kópiu dokumentu (alebo identifikačného kódu) dodávateľa tovaru. 
Prepravný dokument musí obsahovať: 
· meno a priezvisko alebo názov, adresu bydliska alebo sídla a daňové identifikačné číslo dodávateľa, 
· meno a priezvisko alebo názov, adresu bydliska alebo sídla príjemcu alebo nadobúdateľa,
· identifikačné číslo DPH príjemcu alebo nadobúdateľa tovaru, ak je zdaniteľnou osobou, 
· obchodné označenie tovaru s uvedením množstva,
· miesto nakládky a vykládky a dátum a čas, kedy sa preprava začne uskutočňovať.

Povinnosť oznamovať prepravné dokumenty majú všetky zdaniteľné osoby, ktorých obrat za predchádzajúci rok bol viac ako 100 tis. eur. Zdaniteľné osoby, ktorých obrat za predchádzajúci rok bol menej ako 100 tis. eur, môžu tiež využiť daný režim, ak sa tak rozhodnú. 
Prepravné dokumenty sa oznamujú prostredníctvom 
· EDI (elektronická výmena údajov) alebo inými overenými elektronickými prostriedkami, 
· webservice (odoslanie dát a prijatie kódu pre prepravné dokumenty v reálnom čase); mal by byť vytvorený profil používateľa na komunikáciu s daňovou správou prostredníctvom webových služieb, 
· portálu financií, 
· telefónu v špeciálnych prípadoch (v týchto prípadoch má zdaniteľná osoba následne povinnosť oznámenia na portáli financií).

5. Návrh na zavedenie systému monitorovania cezhraničnej prepravy tovaru v Slovenskej republike

Systém monitorovania prepravy tovaru v Slovenskej republike obdobným spôsobom, aký sa uplatňuje v Maďarsku, by zabezpečil spájanie a vyhodnocovanie informácií o preprave tovaru z informačného systému finančnej správy s informáciami z rozšíreného mýtneho systému. Ide o monitorovanie dodávok tovaru súvisiacich s predajom alebo nákupom tovaru v rámci EÚ. 

Primárnym cieľom a zameraním systému monitorovania prepravy tovaru by malo byť vytvorenie komplexného systému kontroly fyzického pohybu tovaru v reálnom čase. Preprava tovaru by bola možná len s platným číslom vydaným prostredníctvom elektronického systému finančnej správy.

Systém monitorovania prepravy tovaru by umožnil získanie informácií o komoditách prepravovaných vo verejnej cestnej doprave, ich množstve a hodnote, miestach odoslania, miestach určenia, o motorovom vozidle, prostredníctvom ktorého sa tovar prepravuje, ešte pred dodaním tovaru na miesto určenia. Pomocou údajov o EČV zapísanom v elektronickom systéme finančnej správy a údajov z rozšíreného mýtneho systému by bolo možné sledovať trasu prepravy, prípadné odklonenie prepravy mimo predpokladanej trasy. V prípade odklonenia prepravy a nedodaní tovaru na nahlásené miesto vykládky by pomocou systému bolo možné lokalizovať miesto možnej vykládky tovaru. Z údajov o hmotnosti prepravovaného tovaru a motorového vozidla v spojení s údajmi z dynamických váh na meranie celkovej hmotnosti motorového vozidla by bolo možné získať informáciu o prípadnej nezrovnalosti týkajúcej sa množstva deklarovaného tovaru.

5.1. Mýtny systém v Slovenskej republike

Základným technickým predpokladom zavedenia monitorovania prepravy tovaru v Slovenskej republike je získanie a využitie informácií z mýtneho systému. Elektronický výber mýta bol zavedený v Slovenskej republike od 1. januára 2010 v súlade so smernicou Európskeho parlamentu a Rady 1999/62/ES o poplatkoch za používanie určitej dopravnej infraštruktúry ťažkými nákladnými vozidlami v platnom znení. 

Elektronický mýtny systém (EMS) používa viacero technológií:
· satelitné určovanie polohy,
· mobilnú komunikáciu GSM - GPRS,
· mikrovlnnú DSRC technológiu.

Motorové vozidlá, na ktoré sa vzťahuje povinnosť platby mýta, musia byť zaregistrované do systému elektronického výberu mýta a vybavené funkčným elektronickým zariadením - palubnou jednotkou (OBU). Prostredníctvom GPS sa určuje, či vozidlo prešlo spoplatnený úsek v celej dĺžke a umožňuje sa výpočet a vyrubenie mýta počas jazdy vozidla v ľubovoľnom jazdnom pruhu bez zníženia rýchlosti a obmedzenia jazdy.

OBU na základe znalosti času, matematického modelu pohybu satelitov a z prijímaných signálov vypočítajú polohu vozidla. Ak OBU zistí, že sa vozidlo nachádza v slovenskej mýtnej doméne, odošle identifikačné údaje vozidla a identifikáciu vymedzeného úseku cesty, ktorého celú dĺžku vozidlo prešlo, do centrálneho informačného systému prostredníctvom GSM (GPRS) služieb telekomunikačného operátora. Centrálny informačný systém tieto informácie spolu s údajmi o prevádzkovateľovi vozidla spracuje a na ich základe vytvorí napr. výpis mýtnych transakcií. Prevádzkovateľ/vodič vozidla sú zodpovední za správne používanie a nastavenie OBU a za kontrolovanie jej funkčnosti.

Mýto sa platí podľa kategórie vozidla, emisnej triedy vozidla a počtu náprav vozidla za prejazdenú vzdialenosť po spoplatnenej cestnej sieti. V súčasnosti možno mýto vyberať za užívanie vymedzených úsekov ciest motorovými vozidlami s najväčšou prípustnou celkovou hmotnosťou nad 3 500 kg alebo jazdnými súpravami s najväčšou prípustnou hmotnosťou nad 3 500 kg uvedenými v osobitnom predpise, (ďalej len "vozidlo") okrem motorových vozidiel kategórie M1 a okrem jazdných súprav tvorených motorovým vozidlom kategórie M1, N1, M1G a N1G.).Uplatňujú sa základné princípy, ktoré stanovuje európska smernica, a to „užívateľ platí“ a „znečisťovateľ platí“, ktoré sú rozhodujúce pre podporu trvalo udržateľnej dopravy v EÚ.

Správcom výberu mýta je Národná diaľničná spoločnosť, a. s. (NDS), ktorá je povinná vybudovať platobné miesta na úhradu mýta. Správca výberu mýta môže v súvislosti so svojou činnosťou zriaďovať aj distribučné miesta a kontaktné miesta. Správca výberu mýta má oprávnenie získavať, zaznamenávať, zhromažďovať, spracúvať, využívať a uchovávať tieto údaje:
· evidenčné číslo vozidla a fotografické zobrazenie vozidla,
· technické údaje vozidla,
· identifikačný kód palubnej jednotky,
· dĺžku prejazdenej vzdialenosti po ceste, 
· sadzbu mýta a sumu vypočítaného mýta, 
· údaje o prevádzkovateľovi vozidla, 
· údaje o geografickej polohe vozidla,
· údaje o okamžitej hmotnosti vozidla.

Správca výberu mýta poveril prevádzkovateľa služby, spoločnosť SkyToll, a.s., aby vykonával v jeho mene všetky uvedené činnosti.

5.2. Kontrola

Mýtny systém predstavuje jedinečný zdroj údajov o pohybe ním monitorovaných vozidiel po monitorovaných úsekoch cestnej siete Slovenskej republiky. Taktiež obsahuje vlastný kontrolný systém pozostávajúci z tzv. stacionárnych mýtnych brán, rozmiestnených na diaľniciach, rýchlostných cestách a cestách I. triedy spoplatnených nenulovou sadzbou mýta, na ktorých sú nainštalované kamerové systémy umožňujúce správcovi výberu mýta získavať údaje uvedené v časti 5.1., a tzv. virtuálnych brán, ktoré využívajú satelitnú technológiu GPS a fungujú na princípe zaznamenávania prejazdov jednotlivými spoplatnenými úsekmi (spoplatnenými nulovou aj nenulovou sadzbou, tzn. v súčasnosti celá sieť diaľnic, rýchlostných ciest, ciest I., II. a III. triedy), pričom platí 1 úsek = 1 virtuálna brána. Systém vie už v súčasnosti taktiež odlišovať smerovanie dopravy, to znamená, že zaznamená nielen prejdený úsek, ale aj smer prejdenia daného úseku.

Systém stacionárnej kontroly pozostáva zo 47 pevných kontrolných brán so záznamovými zariadeniami, pričom 6 kusov sa nachádza na diaľniciach a rýchlostných cestách, ktoré zaznamenávajú prejazdy obojsmerne, a 41 kusov je umiestnených na cestách I. triedy, ktoré zaznamenávajú prejazdy iba jednosmerne (viď príloha č. 1a). Dáta z týchto brán sa objavia v systéme do piatich minút (EČV, kategória vozidla a podobne). V ostatných lokalitách sa kontrola vykonáva tzv. mobilnými jednotkami. 

Finančná správa považuje súčasné rozmiestnenie stacionárnych mýtnych kontrolných brán na účely výkonu monitorovania prepravy tovaru za nevyhovujúce. Pre účelné využitie údajov preto navrhuje pokrytie vymedzených najzaťaženejších vstupných/výstupných bodov z územia SR, čo je potrebné k tomu, aby sa zamedzilo vstupu vozidla na územie SR, resp. výstupu vozidla z územia SR, bez jeho monitorovania. Súčasne je nevyhnutné, vzhľadom k efektívnemu výkonu kontrol, vybavenie príslušných cestných úsekov dynamickými váhami, ktoré umožňujú zvážiť vozidlo bez obmedzenia jeho rýchlosti[footnoteRef:2]). Ide o nasledujúce hraničné priechody (viď príloha č. 1b)[footnoteRef:3]): [2: ) Technológia dynamického váženia vychádza z nasledovných reálnych možností:
rýchlosť vozidla pri vážení musí byť v rozmedzí od 5 km/h do 250 km/h;
presnosť váženia celkovej hmotnosti vozidla je možné realizovať s odchýlkou do 5 %;
presnosť váženia hmotnosti náprav je možné realizovať s odchýlkou na úrovni 11 %;
snímače hmotnosti sú schopné pracovať v rozsahu od - 40 do + 80 ºC
váha je schopná rozoznať od 9 do 40 kategórií vozidiel (napr. motocykle, motorové vozidlá kategórie M1 a/alebo N1, vozidlá určené na prepravu tovaru kategórie N2 a N3, vozidlá určené na prepravu osôb kategória M2 a M3 a pod.), a tak zabezpečiť presnú konfiguráciu vozidiel, ktoré majú byť kontrolované v rámci dynamického váženia vozidiel.]  [3: ) Niektoré hraničné priechody s Maďarskou republikou nie sú v zozname, nakoľko maďarská strana už má na nich v súčasnosti vybudované dynamické váhy. Ide o nasledujúce hraničné prechody: I/2 Čunovo – Rajka, D2 Čunovo – Rajka,,I/13 Medveďov – Vámoszabadi, I/64 Komárno – Komárom, I/64 Komárno – Komárom nový most cez Dunaj (pozn. prebieha verejné obstarávanie na zhotoviteľa stavby, sprevádzkovanie v 2019), I/59 Šahy – Parassapuszta, I/79 Slovenské Nové Mesto – Sátorajjaújhely. Z dôvodu úspory nákladov sa v prípade zvadenia systéme ETKS predpokladá spolupráca s NAV pri prejazde motorových vozidiel týmito prechodmi. ] 



	Cezhraničné prepojenie
	Názov
	Obmedzenia (medzinárodnými dohodami o charaktere ciest prechádzajúcich hranicu)
	Na ceste vedúcej k hranici je v blízkosti hranice umiestená kontrolná mýtna brána 

	SK/A
	Bratislava - Jarovce, Kittsee
	bez obmedzenia
	NIE

	SK/A
	Moravský Svätý Ján - Hohenau
	do 7,5 t
	NIE

	SK/CZ
	Brodské - Břeclav
	bez obmedzenia
	ÁNO

	SK/CZ
	Brodské - Lanžhot
	do 7,5 t
	ÁNO

	SK/CZ
	Drietoma - Starý Hrozenkov
	bez obmedzenia
	ÁNO

	SK/CZ
	Drietoma - Žítková
	osobná do 3,5t
	ÁNO

	SK/CZ
	Holíč - Hodonín
	do 7,5 t
	ÁNO

	SK/CZ
	Horné Srnie - Brumov - Bylnice
	osobná a nákladná do 3,5t
	NIE

	SK/CZ
	Klokočov - Bíla
	do 7,5 t
	NIE

	SK/CZ
	Lysá pod Makytou - Střelná
	bez obmedzenia
	NIE

	SK/CZ
	Makov - Bíla - Bumbálka
	bez obmedzenia
	NIE

	SK/CZ
	Makov - Velké Karlovice
	bez obmedzenia
	NIE

	SK/CZ
	Moravské Lieskové - Strání
	do 7,5 t
	NIE

	SK/CZ
	Skalica - Sudoměřice - nový
	bez obmedzenia
	NIE

	SK/CZ
	Svrčinovec - Mosty u Jablunkova
	bez obmedzenia
	NIE

	SK/HU
	Hosťovce - Tornanádaska
	do 3,5 t + BUS
	NIE

	SK/HU
	Komárno - Komárom
	nový most cez Dunaj (očakávané spustenie v r. 2019)
	

	SK/HU
	Kráľ - Bénrévé
	bez obmedzenia
	NIE

	SK/HU
	Milhosť - Tornyosnémeti
	bez obmedzenia
	NIE

	SK/HU
	Pribeník - Lácacséke
	osobná a nákladná do 3,5t
	NIE

	SK/HU
	Trstené pri Hornáde - Kéked
	osobná a nákladná do 3,5t
	NIE

	SK/HU
	Vyškovce nad Ipľom - Tésa
	osobná a nákladná do 3,5t
	NIE

	SK/PL
	Becherov - Konieczna
	osobná a nákladná do 7,5t
	NIE

	SK/PL
	Lysá nad Dunajcom - Niedzica
	do 7,5 t
	NIE

	SK/PL
	Mníšek nad Popradom - Piwniczna
	osobná a nákladná do 3,5t
	NIE

	SK/PL
	Oravská Polhora - Korbielów
	do 7,5 t + BUS
	NIE

	SK/PL
	Skalité - Zwardoň
	do 7,5 t
	NIE

	SK/PL
	Skalité - Zwardoň
	D3 (očakávané spustenie v r. 2017)
	

	SK/PL
	Tatranská Javorina - Lysá Poľana
	do 7,5 t
	NIE

	SK/PL
	Trstená - Chyžné
	bez obmedzenia
	NIE

	SK/PL
	Vyšný Komárnik - Barwinek
	bez obmedzenia
	NIE


Pozn.: Detailné informácie o navrhovaných cezhraničných prepojeniach sú uvedené v prílohe č. 4
Prejazdy vozidiel na území Slovenskej republiky je potom následne možné sledovať buď cez existujúce mýtne kontrolné brány rozmiestnené na jej území alebo cez virtuálne brány. Pokiaľ ide o virtuálne brány, v súčasnosti palubná jednotka odosiela zaznamenané prejazdy týmito úsekmi v dvoch časových intervaloch (podľa zvoleného spôsobu platby), a to do 30-tich minút alebo do dvoch hodín. Poloha prepravovaného tovaru sa teda zobrazí v živom systéme v týchto časových intervaloch (pri nižšom zostávajúcom kredite alebo v blízkosti štátnej hranice sa tieto intervaly skracujú). 
Vzhľadom k sofistikovaným praktikám pri páchaní podvodov s DPH sú však uvedené časové intervaly nedostatočné a pre účely účinného boja proti daňovým podvodom by sa vyžadovalo skrátiť zaznamenanie prejazdov na čo najkratší interval, za účelom výkonu prípadného operatívneho výjazdu a kontroly predmetného vozidla.
Ďalšou skutočnosťou je, že v súčasnosti podliehajú povinnosti platiť mýto a byť vybavený OBU len nákladné vozidlá kategórií N2 a N3. Vzhľadom k doterajším skúsenostiam finančnej správy a predovšetkým k nutnosti účinnej eliminácie podvodného konania pri cezhraničnom obchodovaní vyvstáva taktiež potreba rozšíriť okruh vozidiel, na ktoré by sa vzťahovala povinnosť vybavenia OBU a registrácie do systému elektronického výberu mýta, aj o vozidlá kategórie N1 (bez toho aby pri používaní týchto vozidiel, ktoré podliehajú úhrade diaľničnej známky, vznikala povinným osobám povinnosť platiť mýto). Uvedená požiadavka je odôvodnená obavou, že v prípade nezahrnutia týchto kategórií vozidiel do okruhu vozidiel, ktoré by boli sledované systémom ETKS, by subjekty využívali práve tieto typy vozidiel na páchanie podvodov s DPH. Na druhej strane je potrebné poukázať na zámery Európskej komisie v oblasti úhrady za používanie cestnej siete, ktorých cieľom je vytvoriť jednotný európsky elektronický systém, založený na prejdenej vzdialenosti. Na základe uvedeného návrhu by motorové vozidlá všetkých kategórií v každom členskom štáte, ktorý zaviedol spoplatnenie užívania ciest, podliehali mýtu vypočítavanému podľa prejdenej vzdialenosti.[footnoteRef:4] V prípade, že by tento návrh Komisie bol schválený, bolo by potrebné v stanovenej lehote upraviť systém úhrad za používanie cestnej siete aj v Slovenskej republike, čím by došlo k podstatnej eliminácii problémov a rizík, ktoré vyplývajú zo zahrnutia vozidiel kategórie N1 do rozšíreného mýtneho systému (viď. bod 8.4.). [4:  https://euractiv.sk/clanky/buducnost-eu/komisia-chysta-europsky-mytny-system/ ] 


Pre efektívne využitie systému by finančná správa potrebovala nasledovné dáta z rozšíreného mýtneho systému:
· predné EČV vozidla s dátumom a časom prejazdu cez mýtne (kontrolné) brány,
· zadné EČV návesu/prívesu s dátumom a časom prejazdu cez mýtne (kontrolné) brány (pozn. v súčasnosti sa zadné EČV nesníma),
· údaj o celkovej váhe motorového vozidla, ak sa nachádza v systéme (viď bod č. 5.1.),
· pohyb vozidla s GPS súradnicami zosnímanými pomocou virtuálnych mýtnych brán.

Ide však o „živý“ systém, do ktorého má v súčasnosti prístup len poskytovateľ služby pre NDS. Zrkadlové databázy sa vytvárajú vždy až po uplynutí daného dňa a väčšinou sú k dispozícii na druhý deň ráno. Prístup do živej databázy nemá v súčasnosti ani NDS, nakoľko akákoľvek zmena v živej databáze by mala za následok nenávratnú stratu reálnych dát. 

Dôležitým predpokladom fungovania monitorovania prepravy tovaru je zriadenie prístupu finančnej správy do mýtneho systému za účelom sledovania pohybu vozidiel na území Slovenskej republiky na báze EČV. Z hľadiska dosiahnutia sledovaného účelu je potrebné sprístupniť databázu on-line, nakoľko bez reálneho overenia nahlasovaných údajov a bez možnosti sledovania pohybu vozidla v reálnom čase na prípadný účel výkonu kontroly mobilnou skupinou (viď bod 5.4.), ako je uvedené v hlásení zadanom do elektronického systému finančnej správy, by bol systém prakticky bezvýznamný. Finančná správa pre tento účel navrhuje využitie servera/serverov pre prevádzku tzv. zrkadlovej databázy, čo by úplne eliminovalo ohrozenie existencie údajov v mýtnom systéme.

5.3. Postup pri prihlasovaní do elektronického systému finančnej správy

Na vytvorenie potrebného elektronického systému je možné využiť existujúce elektronické prostredie finančnej správy, ako je napr. informačný systém centrálny elektronický priečinok (IS CEP) alebo aplikáciu eDane vytvorením novej záložky, pretože väčšina daňových subjektov už má vytvorené konto (sú pridelené prihlasovacie údaje zo strany FR SR).

Oznamovaciu povinnosť pred začatím prepravy tovaru by mal:
· odosielateľ tovaru dodávaného do iného členského štátu EÚ,
· adresát/príjemca tovaru prepravovaného z iného členského štátu EÚ s miestom vykládky na území Slovenska,
· prepravca/zasielateľ - bol by oprávnený uskutočniť oznámenie výhradne vtedy, ak ho na to odosielateľ alebo adresát/príjemca splnomocní v elektronickom systéme finančnej správy. V inom prípade by mal mať prepravca / zasielateľ len možnosť overenia existencie čísla ETKS.

Elektronická správa „oznámenie o začatí prepravy" by musela byť vykonaná najneskôr 1 hodinu pred začatím prepravy, resp. najneskôr 1 hodinu pred vstupom tovaru na územie SR v prípade, ak ide o prepravu tovaru z iného členského štátu. Od tohto momentu by preprava tovaru bola možná len s evidenčným číslom prideleným elektronickým systémom finančnej správy pre každú prepravu, ktoré by bolo platné pre určený čas. Nebolo by možné vykonávať viac prepráv na jedno číslo ETKS. 

Daňový subjekt, ktorý predáva/odosiela tovar do iného členského štátu alebo prijíma tovar z iného členského štátu, by zaznamenával do elektronického systému finančnej správy tieto základné údaje o preprave tovaru:
· údaje o odosielateľovi (meno, daňové identifikačné číslo),
· údaje o príjemcovi (meno, daňové identifikačné číslo),
· označenie kombinovanej (intermodálnej) dopravy,
· uvádzanie HS/KN kódu tovaru v colnom režime 42xx, 
· uvádzanie čísla colného vyhlásenia (MRM), na základe ktorého bol tovar prepustený do colného režimu 42xx - zavedenie povinnosti pre deklaranta, ktorý prepúšťa tovar do režimu 42xx v inom členskom štáte hlásiť informácie o preprave (vykládke) tovaru, pôjde o determinant rizikového profilu,
· údaje o prepravcovi (meno, daňové identifikačné číslo).

Údaje o tovare:
· označenie tovaru (obchodný názov, zatriedenie podľa colného sadzobníka pri režime 42xx, hrubá hmotnosť),
· hodnota tovaru bez DPH,
· účel prepravy (dodanie, nadobudnutie tovaru, platenej práce, iný účel).

Údaje o miestach nakládky/vykládky:
· adresa nakládky (odoslanie),
· adresa vykládky (príjem).

Odosielateľ/príjemca tovaru po prihlásení do aplikácie eDane alebo IS CEP zaznamená vyššie uvedené údaje o príjemcovi, dodávateľovi tovaru, motorovom vozidle a tovare a odošle elektronickú správu na server finančnej správy, ktorá správu formálne skontroluje a v prípade formálnej chyby vráti späť na opravu. Ak je správa v poriadku, server vyhodnotí riziko podvodu pomocou systému evidencia rizikových profilov. Subjekt dostane správu o pridelení evidenčného čísla ETKS, ktoré vyznačí na obchodnom alebo na prepravnom doklade. V prípade pozitívneho výsledku rizika podvodu systém upozorní najbližšiu mobilnú jednotku (viď bod 5.4.) na vykonanie fyzickej kontroly tovaru, resp. súvisiacich dokladov. 

Systém by taktiež sledoval EČV, ktoré by porovnal s databázou EČV nahlásených do ETKS, a v prípade, že na prepravu nie je vydané platné číslo ETKS, systém upozorní najbližšiu mobilnú jednotku (viď bod 5.4.) na vykonanie kontroly vozidla. 

Ak by počas prepravy tovaru došlo k nečakanej zmene dát, odosielateľ, príjemca alebo iná oprávnená osoba by bola povinná zmeniť nahlásené údaje o preprave tovaru. Úpravu by bolo možné vykonať len do zaslania správy oznámenia dodania tovaru príjemcovi. Navrhuje sa umožniť modifikáciu len nasledujúcich údajov:

· celková hmotnosť tovaru,
· hodnota tovaru,
· EČV vykonávajúceho prepravu,
· príjemca (v prípade prepravy tovaru z územia SK do iného členského štátu).

V prípade, ak by išlo o prepravu tovaru do iného členského štátu EÚ, monitorovanie prepravy tovaru by sa ukončilo výstupom motorového vozidla z územia SR. 

Ak by bol tovar prepravovaný do alebo z Maďarska, bolo by možné využiť maďarský systém EKÁER, ktorý by mohol byť prepojený so systémom na Slovensku. Podľa predbežných informácii maďarská strana (NAV) taktiež uvíta vzájomné prepojenie systémov.

Oznámenie skončenia prepravy sa potvrdzuje formou výmeny elektronických správ. Podávanie správ o dodaní na miesto prevzatia v prípade prepravy z iného členského štátu EÚ do SR vykonáva príjemca alebo kupujúci. Elektronickú správu o príchode tovaru/vozidla na miesto určenia zasiela príjemca /kupujúci v čase príchodu alebo do 24 hodín od príchodu. 

5.3.1. Výnimky z podávania hlásenia ETKS

V ETKS systéme by mali pri hlásení prepravy tovaru existovať výnimky (napr. ak preprava tohto druhu tovaru podlieha sledovaniu podľa inej právnej normy, napr. preprava živých zvierat, preprava nebezpečného tovaru, tovaru v colnom režime vývoz, tranzit a pod.). Ďalej sa navrhuje udeliť výnimky z podávania hlásenia ETKS v nasledovných prípadoch prepráv:
· ozbrojené zložky SR,
· zahraničné misie ozbrojených zložiek, ktoré sa zdržiavajú na území SR počas výcviku,
· záchranné zložky (rýchla záchrana služba, hasiči),
· humanitárna pomoc v prípade prepravy tovaru, ktorý nie je určený na obchodné účely,
· tovar podliehajúci spotrebnej dani prepravovaný v režime pozastavenia dane prostredníctvom elektronického systému,[footnoteRef:5]) [5: ) Rozhodnutie Európskeho parlamentu a Rady (ES) č. 1152/2003/ES zo 16. 6. 2003 o informatizácii prepravy a kontroly výrobkov podliehajúcich spotrebnej dani.] 

· preprava tovaru ktorý je v colnom režime vývoz a tranzit,
· preprava odpadu na základe Nariadenia rady (ES) č. 1013/2006 zo 14. júna 2006 o preprave odpadu,
· preprava poštových zásielok poštovou alebo kuriérskou spoločnosťou,
· preprava cenných papierov a bankoviek,
· preprava tovaru od odosielateľa so sídlom mimo územia SR k príjemcovi so sídlom mimo územia SR (tranzitná preprava cez územie SR),
· preprava tovaru, ktorého držiteľom je fyzická osoba.

Nasledovné výnimky by sa mohli povoliť na základe povolenia príslušným (colným/daňovým) úradom:
· preprava liekov,
· preprava odpadov, ktoré nie sú uvedené v Nariadení rady (ES) č. 1013/2006 zo 14. júna 2006 o preprave odpadu,
· opakovane vykonávaná preprava tovaru od daného odosielateľa k danému príjemcovi,[footnoteRef:6]) [6: ) Pod opakovane vykonávanou prepravou tovaru do daného odosielateľa k danému príjemcovi sa rozumie preprava na základe dlhodobo uzavretej zmluvy, napr. automobilka má uzatvorenú zmluvu s dodávateľom (subdodávateľom) na dodávku komponentov, príslušné orgány vydajú povolenie, na základe ktorého by sa preprava uskutočňovala bez povinnosti zápisu do systému ETKS.] 

· preprava tovaru (poľnohospodárskych výrobkov, hnojív) z/na polí.[footnoteRef:7]) [7: ) Pod prepravou tovaru z/na polí sa rozumie preprava vlastných materiálov (napr. osív a hnojív), hotových výrobkov do svojich skladov alebo do výkupných miest a pod. Príslušné orgány vydajú povolenie, na základe ktorého by sa preprava uskutočňovala bez povinnosti zápisu do systému ETKS.] 


5.4. Výkon operatívnych zásahov finančnej správy 

Pre efektívny výkon monitorovania prepravy tovaru a následný výkon prípadných kontrol bude potrebné zriadiť analytický útvar centrálne oddelenie ETKS, ktoré by malo byť súčasťou sekcie colnej FR SR. Toto oddelenie by malo mať nepretržitú prevádzku. Centrálne oddelenie by metodicky riadilo regionálne mobilné jednotky po vzájomnej spolupráci s odborom colným, odborom riadenia rizík a operačných činností, odborom riadenia analýzy rizík daňovej kontroly a odborom boja proti podvodom. 

Centrálne oddelenie by plnilo najmä nasledovné úlohy:
· poskytovanie informácie o preprave tovaru mobilným jednotkám finančnej správy operujúcim v teréne,
· zaznamenávanie výsledkov kontrol vykonaných v teréne,
· vykonávanie analytickej činnosti hlásení v spojení s tovarom a subjektom,
· navrhovanie rizikových profilov, 
· zabezpečovanie výberu údajov z mýtneho systému pre jednotlivé zložky finančnej správy,
· vykonávanie analýzy rizík a stanovenie postupu kontrolným jednotkám na mieste kontroly na základe miestneho zistenia a údajov z informačného systému,
· nariaďovanie a koordinácia sledovania motorového vozidla na základe výsledkov analýzy rizika.

Regionálne mobilné jednotky by boli zriadené na colných úradoch, ktoré by riadili riaditelia colných úradov.

Regionálne mobilné jednotky by plnili najmä nasledovné úlohy:
· mobilný dohľad a náhodná kontrola motorových vozidiel na cestách a na odpočívadlách,
· kontrola tovaru na základe pokynov z centrálneho oddelenia,
· zaistenie dokladov, príp. tovaru pre následnú kontrolu,
· monitorovanie určených motorových vozidiel,
· prikladanie a odňatie colnej uzávery na motorové vozidlá,
· analytická činnosť,
· ostatné činnosti v zmysle pokynov nadriadených, resp. centrálneho oddelenia.


5.4.1. Scenár funkčnosti systému ETKS pri odoslaní tovaru bez kontroly

Daňový subjekt po prihlásení do aplikácie (eDane alebo IS CEP) vyberie, aký smer prepravy chce vykonávať - SR-EU. Následne zaznamená potrebné údaje o príjemcovi a odosielateľovi, vozidle, tovare a odošle elektronickú správu na server finančnej správy (1), kde sa správa automaticky formálne skontroluje a v prípade formálnej chyby vráti správu na opravu (2). Ak je správa v poriadku, server vyhodnotí riziko podvodu pomocou systému evidencie rizikových profilov (ERP). V prípade negatívneho výsledku rizika podvodu subjekt dostane správu o pridelení evidenčného čísla ETKS (3), ktoré sa vyznačí na obchodnom alebo na prepravnom doklade. Ak sa začne preprava, pohyb vozidla bude zaznamenávať EMS pomocou kontrolných brán. Tieto informácie bude on-line zasielať na server ETKS FR SR (4).

(1)

ETKS+ERP
FRSR

(3)
(2)

5.4.2. Scenár funkčnosti systému ETKS pri odoslaní tovaru s kontrolu

Daňový subjekt po prihlásení do aplikácie eDane alebo IS CEP) vyberie, aký smer prepravy chce vykonávať - SR-EU. Následne zaznamená potrebné údaje o príjemcovi a odosielateľovi, vozidle, tovare a odošle elektronickú správu na server finančnej správy (1), kde sa správa automaticky formálne skontroluje a v prípade formálnej chyby vráti správu na opravu (2). Ak je správa v poriadku, server vyhodnotí riziko podvodu pomocou systému ERP. V prípade pozitívneho výsledku rizika podvodu subjekt taktiež dostane správu o pridelení evidenčného čísla ETKS (3), ktoré sa vyznačí na obchodnom alebo na prepravnom doklade. Ak sa začne preprava, pohyb vozidla bude zaznamenávať EMS pomocou kontrolných brán a tieto údaje budú okamžite prístupné aj v systéme ETKS(4), ktorý bude k dispozícii centrálnemu oddeleniu ETKS (5). Centrálne oddelenie ETKS upozorní najbližšiu jednotku ETKS na vykonanie fyzickej kontroly tovaru, resp. súvisiacich dokladov (6) a najbližšia regionálna mobilná jednotka zastaví vozidlo a vykoná úkony stanovené centrálnou jednotkou (7). Informácie o výsledku kontroly bude on-line zasielať na server ETKS FR SR (8).

5.4.3. Scenár funkčnosti systému ETKS pri prijatí tovaru bez kontroly

Daňový subjekt pred vstupom tovaru na územie SR a po prihlásení do aplikácie (eDane alebo IS CEP) vyberie, aký smer prepravy chce vykonávať - EU-SR. Následne potrebné údaje o príjemcovi, odosielateľovi, vozidle a tovare odošle elektronickou správou na server finančnej správy (1), kde sa správa automaticky formálne skontroluje a v prípade formálnej chyby vráti správu na opravu (2). Ak je správa v poriadku, server vyhodnotí riziko podvodu pomocou systému ERP. V prípade negatívneho výsledku rizika podvodu subjekt dostane správu o pridelení evidenčného čísla ETKS (3), ktoré sa vyznačí na obchodnom alebo na prepravnom doklade. Po ukončení vykládky tovaru príjemca potvrdí prijatie zásielky, automaticky sa skontrolujú údaje o tovare a o trase pohybu vozidla pomocou EMS(4), pričom v prípade nezrovnalostí bude možné u neho okamžite vykonať miestne zisťovanie (5). 

5.4.4. Scenár funkčnosti systému ETKS pri prijatí tovaru s kontrolou

Daňový subjekt pred vstupom tovaru na územie SR a po prihlásení do aplikácie (eDane alebo IS CEP) vyberie, aký smer prepravy chce vykonávať - EU-SR. Následne potrebné údaje o príjemcovi, odosielateľovi, vozidle a tovare odošle elektronickou správou na server finančnej správy (1), kde sa správa automaticky formálne skontroluje a v prípade formálnej chyby vráti správu na opravu (2). Ak je správa v poriadku, server vyhodnotí riziko podvodu pomocou systému ERP. V prípade pozitívneho výsledku rizika podvodu subjekt taktiež dostane správu o pridelení evidenčného čísla ETKS (3), ktoré sa vyznačí na obchodnom alebo na prepravnom doklade. Ak nahlásené vozidlo vstúpi na územie SR, pohyb vozidla bude zaznamenávať EMS pomocou kontrolných brán a tieto údaje budú okamžite prístupné aj v systéme ETKS (4), ktorý bude k dispozícii centrálnemu oddeleniu ETKS (5). Centrálne oddelenie ETKS upozorní najbližšiu jednotku ETKS na vykonanie fyzickej kontroly tovaru, resp. súvisiacich dokladov (6) a najbližšia regionálna mobilná jednotka zastaví vozidlo na území SR a vykoná úkony stanovené centrálnou jednotkou (7). Informácie o výsledku kontroly bude on-line zasielať na server ETKS FR SR (8). Po ukončení vykládky tovaru príjemca potvrdí prijatie zásielky, pričom v prípade nezrovnalostí, bude možné u neho okamžite vykonať miestne zisťovanie (9). 

Tak v prípade odoslania, ako aj v prípade prijatia tovaru je nevyhnutnosťou nastavenie kompetencií kontroly dodržiavania zákonných podmienok, upravujúcich hlásenie prepravy tovaru tak, aby tieto kompetencie patrili rovnako colným aj daňovým úradom a oba typy úradov mali plný a priamy prístup ku všetkým zhromaždeným údajom (tak colné ako aj daňové úrady by boli oprávnené priamo ukladať sankcie za zistené porušenia zákonných podmienok).

5.5. Vplyv zavedenia systému ETKS na správu daní

Zavedenie systému ETKS predpokladá zefektívnenie procesu správy daní, predovšetkým oblasť daňovej kontroly. Ako je už uvedené v bode 3.1., súčasný výkon daňovej kontroly, v rámci ktorého sa preveruje splnenie podmienok pre oslobodenie dodania tovaru do iného členského štátu od dane, je neúmerne dlhý, keďže vo väčšine prípadov daňová správa overuje uskutočnenie prepravy tovaru prostredníctvom inštitútu medzinárodnej výmeny informácií s daňovými správami iných členských štátov. Sprievodným dôsledkom výkonu týchto daňových kontrol je skutočnosť, že podnikateľom je po dobu výkonu daňovej kontroly zadržiavaný nadmerný odpočet, respektíve jeho časť, čím sa neraz dostávajú do finančných problémov. Monitorovanie cezhraničnej prepravy by tak mohlo priniesť pre finančnú správu významný prostriedok pre verifikovanie tvrdení kontrolovaného platiteľa dane, na základe ktorých by ním tvrdené skutočnosti o uskutočnení prepravy tovaru do iného členského štátu mohli byť overené alebo vyvrátené, čím by sa mohol vo významnej miere skrátiť výkon daňovej kontroly. Navyše, keďže zákonom č. 297/2016 Z. z, ktorým sa s účinnosťou od 31. decembra 2016 a od 01. januára 2017zmenil a doplnil zákon o DPH, bol zavedený inštitút náhrady za zadržaný nadmerný odpočet v dôsledku výkonu daňovej kontroly (ďalej len „úrok“), zavedenie systému ETKS by mohlo prispieť k zníženiu počtu prípadov, v ktorých je daňový úrad po skončení kontroly povinný priznať kontrolovanému platiteľovi dane tento úrok.

5.6. Sankčný systém

Samotný sankčný systém by mal rozoznávať rozsah spôsobenej ujmy pri porušovaní konkrétnych povinností, a to tak, aby porušenia menšieho významu nemali rovnaký následok ako porušenia väčšieho významu (zásady ne bis in idem a ultima ratio). Preto by bolo vhodné nastaviť sankčný systém tak, aby prípadné porušenie povinností vyplývajúcich z prihlásenia a uvedenia správnych údajov nebránilo, v prípade závažného následku, aplikácii trestnoprávnych noriem. Okrem iného sankcia, ako prostriedok výchovno- preventívneho charakteru, by svojou podstatou mala odrádzať subjekty od porušovania povinností. Preto je potrebné, aby pri nastavovaní sankčného systému (z hľadiska správno-právneho postihu) boli brané do úvahy základné funkcie tohto inštitútu, pri rešpektovaní princípu proporcionality. Do úvahy prichádza napríklad stanovenie sankcie percentuálnou sadzbou z hodnoty reálne prepravovaného tovaru, ktorý bol nesprávne vykázaný, v alternatíve s hodnotou deklarovaného tovaru, ktorý bol/nebol reálne prepravený, podľa toho, ktorá hodnota bude vyššia, pri súčasnom stanovení minimálnej výšky sankcie. Takto sa zabezpečí proporcionalita, ako aj výchovná funkcia sankcie.

6. Legislatívne požiadavky a nevyhnutné legislatívne zmeny v existujúcich právnych predpisoch v súvislosti so zavedením systému ETKS v Slovenskej republike

V nadväznosti na navrhovaný rozsah systému ETKS, požiadavky finančnej správy v súvislosti s výkonom monitorovania cezhraničnej prepravy v Slovenskej republike a aj na už existujúce platné a účinné právne predpisy je možné konštatovať, že zavedenie systému ETKS by si vyžiadalo rozsiahle legislatívne práce. 

6.1. Návrh na vytvorenie nového právneho predpisu ukladajúceho povinnosti subjektom dodávajúcim/prijímajúcim tovar, ktorý je predmetom cezhraničnej prepravy v rámci EÚ

Právny poriadok Slovenskej republiky v súčasnosti neobsahuje žiadny právny predpis, ktorý by subjektom dodávajúcim tovar do iného členského štátu/ prijímajúcim tovar z iného členského štátu, ukladal všeobecnú povinnosť hlásiť uskutočnenie prepravy akéhokoľvek tovaru prepravovaného do/z iného členského štátu na území Slovenskej republiky.

Vzhľadom na požadovaný rozsah právnych vzťahov, ktorý by bolo potrebné normatívne upraviť, ako aj na skutočnosť, že zákon o DPH je na úrovni EÚ harmonizovaným právnym predpisom s právnym základom v smernici Rady 2006/112/ES o spoločnom systéme dane z pridanej hodnoty (ďalej len „smernice o DPH“), by bolo potrebné upraviť monitorovanie cezhraničnej prepravy tovaru v samostatnom právnom predpise. Navrhovaný právny predpis by, vzhľadom na Programové vyhlásenie vlády Slovenskej republiky na roky 2016 – 2020, mal spadať do gescie Ministerstva financií Slovenskej republiky. 

V tomto zákone by sa detailne vymedzila jeho vecná pôsobnosť, predovšetkým:
· povinnosti súvisiace s registráciou subjektov do elektronického systému finančnej správy a prihlasovaním prepravy tovaru, 
· vymedzenie druhov prepravy tovaru, na ktorú by sa monitorovanie vzťahovalo, 
· vymedzenie tovarov a osobitne rizikových, ktorých preprava by sa monitorovala; vzhľadom na potrebu reflektovania zmien v zoznamoch tovarov podliehajúcich monitorovaniu, by bolo vhodné, aby v navrhovanom právnom predpise bolo obsiahnuté splnomocňovacie ustanovenie na vydanie vykonávacieho predpisu, ktorým by sa stanovovali konkrétne tovary, 
· podmienky oslobodenia od povinnosti prihlasovania prepravy do elektronického systému, 
· kompetencie finančnej správy, sankcie za nesplnenie povinností vyplývajúcich z monitorovania prepravy tovaru, 
· ostatné súvisiace náležitosti,

ako aj osobná pôsobnosť (rozsah subjektov podliehajúcich nahlasovaniu prepravy) a prípadne aj jeho vzťah k osobitným predpisom.




6.2. Nevyhnutné legislatívne zmeny v existujúcich právnych predpisoch

6.2.1. Daňové zákony

Zavedenie systému ETKS si vyžiada určité zmeny v zákone o DPH, predovšetkým v súvislosti s preukazovaním splnenia podmienok pre oslobodenie dodania tovaru do iného členského štátu a príslušné zmeny a doplnenia daňového poriadku.

6.2.2. Kompetenčné zákony

So zavedením systému ETKS bude potrebné upraviť kompetencie jednotlivých orgánov finančnej správy, ktoré upravujú zákon č. 333/2011 Z. z. o orgánoch štátnej správy v oblasti daní, poplatkov a colníctva v znení neskorších predpisov a ktorým sa menia a dopĺňajú niektoré zákony, a zákon č. 479/2009 Z. z. o orgánoch štátnej správy v oblasti daní a poplatkov a o zmene a doplnení niektorých zákonov.

6.2.3. Zákony v gescii MDVSR

Zavedenie systému ETKS v navrhovanom rozsahu, najmä v spojení s požiadavkou na monitorovanie aj vozidiel kategórie N1, ktoré podliehajú úhrade diaľničnej známky, si vyžiada zmeny v zákonoch týkajúcich sa spoplatnenia pozemných komunikácií a v súvisiacich predpisoch. Jedná sa o nasledovné zákony:
· zákon č. 474/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov (ďalej len „zákon o výbere mýta“);
· zákon č. 488/2013 Z. z. o diaľničnej známke a o zmene niektorých zákonov v znení neskorších predpisov (ďalej len „zákon o dialničnej známke“);
· zákon č. 387/2015 Z. z. o jednotnom informačnom systéme v cestnej doprave a o zmene a doplnení niektorých zákonov v znení neskorších predpisov;
· zákon č. 135/1961 Z. z. o pozemných komunikáciách (cestný zákon) v znení neskorších predpisov.

7. Finančné dopady súvisiace so zavedením systému ETKS

7.1. Prínos zavedenia systému ETKS 

Zavedenie systému ETKS predpokladá na jednej strane pozitívny vplyv na štátny rozpočet. Na základe odhadov odboru boja proti podvodom FR SR predstavovali karuselové podvody až 24,2 % z DPH medzery vypočítanej za rok 2016, čím Slovenská republika mohla v tomto roku prísť až o takmer 524,7 mil. eur legitímnych daňových príjmov. 

Na základe odhadov pozitívneho vplyvu systému ETKS, tieto boli v realistickej variante vyčíslené na úrovni približne 90 mil. eur/ročne, v prípade jeho optimálneho zavedenia a fungovania. Odhadovaný pozitívny vplyv na príjmy z DPH vyplýva zo skutočnosti, že prostredníctvom systému ETKS by finančná správa bola schopná v určitej miere potlačiť podvody s DPH s cezhraničným prvkom. 

Navyše, systém ETKS by bolo možné využiť aj na iné účely, ako je boj proti daňovým podvodom. Cez tento systém by v prípade záujmu príslušných rezortov a organizácií mohla byť sledovaná napr. preťaženosť cestnej siete, alebo by preprava tovaru mohla byť sledovaná za účelom monitorovania plnenia iných ako daňových povinností (napríklad v potravinárskom odvetví). V tomto prípade by si však prihlasovanie prepravy tovaru pravdepodobne vyžiadalo, z dôvodu zabezpečenia interoperability, vytvorenie samostatnej aplikácie, kde by povinné subjekty oznamovali začatie prepravy, respektíve jej vstup na územie SR, na ktorú by boli prepojené informačné systémy jednotlivých rezortov.

7.2. Náklady súvisiace so zavedením systému ETKS 

Na druhej strane je potrebné poukázať na skutočnosť, že zavedenie systému ETKS by si vyžiadalo značné náklady, ktoré vzniknú na strane štátneho rozpočtu. Tieto sú celkovo odhadované na úrovni 92,67 mil. eur, pokiaľ ide o investičné náklady, 43,1 mil. eur ročné prevádzkové náklady a taktiež je predpokladaná suma 41 mil. eur na náklady na obnovu, ktorá by sa mala vykonávať každé 4 roky. Okrem uvedeného, ročné mzdové náklady v súvislosti so zriadením centrálneho oddelenia ETKS a 9 regionálnych oddelení ETKS na finančnej správe sú odhadované na sumu približne 3,78 mil. eur. 




7.2.1. Náklady spojené s rozšírením EMS a dynamických váh

Zavedenie systému ETKS si vyžiada významnú zmenu systému vzhľadom na rozsah v súčasnosti poskytovaných služieb v súvislosti s elektronickým výberom mýta. Za účelom efektívneho monitorovania cezhraničnej prepravy by bolo potrebné:
· vybudovať, prevádzkovať a pravidelne obnovovať automatizované dynamické váhy a nadcestné, respektíve prícestné kontrolné zariadenia na 31 lokalitách uvedených v bode 5.2, a to celkovo na 71 jazdných pruhoch,
· rozšíriť funkcionalitu EMS o tzv. online zasielanie údajov z automatizovaných dynamických váh a nadcestných, respektíve prícestných kontrolných zariadení do dátového skladu finančnej správy,
· rozšírenie funkcionality EMS o tzv. online zasielanie prejazdov vymedzenými úsekmi ciest vozidlami podliehajúcimi spoplatneniu do dátového skladu finančnej správy,
· rozšírenie funkcionality EMS o zohľadnenie nových vozidiel podliehajúcich povinnosti registrácie do EMS (kategória N1).

Na základe údajov poskytnutých NDS bola vyčíslená celková odhadovaná suma investičných nákladov vyššie uvedených zmien na sumu 76,1 mil. eur. Ročné prevádzkové náklady boli odhadnuté na sumu 43,1 mil. eur a náklady na obnovu (vykonávanú každé 4 roky) na sumu 41 mil. eur (viď príloha č. 2). NDS navyše uvádza, že takýto zásah do EMS si vyžiada prípravu v trvaní 24 mesiacov, čo zohľadňuje už prípravnú fázu, vybudovanie, implementáciu, testovanie a spustenie skúšobnej prevádzky uvedených komponentov. V uvádzaných nákladoch sú už zohľadnené aj náklady potrebné na rozšírenie hardvérového a softvérového vybavenia, hardvérových a softvérových kapacít pre zvýšený tok dát, skladovanie dát a iných potrebných funkcionalít na strane NDS a poskytovateľa služby (SkyToll, a.s.) je však potrebné poznamenať, že ide len o hrubý odhad potrebného času a nákladov na implementáciu, ktorý má výlučne informatívny charakter a pri realizácii požadovaných zmien mýtneho systému by mohol nastať, vzhľadom na okolnosti nepredvídateľné v čase prípravy tohto odhadu, odklon od týchto odhadov.[footnoteRef:8])   [8: ) Financovanie investičných a prevádzkových nákladov, ako aj nákladov na obnovu musí byť zabezpečené z kapitol príslušných ministerstiev, ktoré sú za realizáciu daného Akčného plánu zodpovedné. ] 


7.2.2. Náklady finančnej správy

Náklady zo štátneho rozpočtu SR by v prípade zavedenia systému ETKS vznikli predovšetkým v dôsledku potreby personálneho, materiálno-technického, ako aj softvérového vybavenia finančnej správy.

7.2.2.1. Personálne požiadavky a s tým súvisiace mzdové náklady v súvislosti so zavedením systému ETKS

FR SR navrhuje v prípade zavedenia systému ETKS vytvoriť centrálne oddelenie ETKS s celoštátnou pôsobnosťou, ktoré by malo byť obsadené 20 colníkmi s celkovými priemernými ročnými mzdovými nákladmi vo výške 478 tis. eur (viď príloha č. 3).

Okrem centrálneho útvaru by si zavedenie systému ETKS vyžiadalo na každom colnom úrade zriadiť regionálne mobilné jednotky v počte 18 colníkov/každý colný úrad, čo si vyžiada dodatočné navýšenie mzdových nákladov vo výške 3,305 mil. eur (viď príloha č. 3).

7.2.2.2. Materiálno - technické vybavenie v súvislosti so zavedením systému ETKS

V súvislosti so zavedením systému ETKS, finančná správa poukazuje na skutočnosť, že dostatočné materiálno - technické vybavenie centrálneho oddelenia ETKS a regionálnych jednotiek zriadených na každom colnom úrade, je nevyhnutným predpokladom efektívneho výkonu monitorovania cezhraničnej prepravy tovaru. Predmetné vybavenie si vyžiada náklady vo výške 1,04 mil. eur (viď príloha č. 3 a prílohy č. 3.1a a 3.1b).

7.2.2.3. Softvérové vybavenie v súvislosti so zavedením systému ETKS

Softvérové vybavenie a zmeny existujúcich programových vybavení predstavujú najvyššiu nákladovú položku, ktorú bude potrebné vynaložiť v súvislosti so zavedením systému ETKS, keďže ich odhadovaná výška predstavuje sumu 15,53 mil. eur (viď príloha č. 3).

7.3. Zhrnutie očakávaných pozitívnych dopadov a odhadovaných nákladov potrebných na vybudovanie a prevádzku systému ETKS
 
Z vyššie uvedených údajov, ktoré analyzujú potenciál navrhovaného systému ETKS na potlačení karuselových podvodov s DPH a náklady na jeho zriadenie, možno vyvodiť záver, že zavedenie tohto systému by do určitej miery znamenalo pozitívny prínos z hľadiska príjmov štátneho rozpočtu Slovenskej republiky. 
8. Riziká, ktoré môžu negatívne ovplyvniť zavedenie monitorovania prepravy tovaru v Slovenskej republike

8.1. Možné porušenie zmluvy o fungovaní EÚ

Podľa článku 6 ods. 2 Zmluvy o fungovaní Európskej únie vnútorný trh zahrnie oblasť bez vnútorných hraníc, v ktorej je zaručený voľný pohyb tovaru, osôb, služieb a kapitálu v súlade s ustanoveniami zmlúv. Pristúpením Slovenskej republiky k Zmluve o fungovaní Európskej únie a schengenskému acquis boli odstránené všetky hraničné kontroly a váhy na vnútorných hraniciach Európskej únie.

Pri konzultáciách so zodpovednými pracovníkmi Európskej komisie v čase vstupu Slovenskej republiky do Európskej únie bola slovenská strana informovaná, že váženie na hraničných priechodoch by výnimočne mohlo byť akceptované len v tých prípadoch, keď táto činnosť je súčasťou celoštátnych kontrolných akcií a deje sa náhodne a nie každodenne. Z uvedeného vyplýva, že po našom vstupe do Európskej únie nie je možné ďalej vykonávať pravidelné váženie vozidiel na hraniciach s výnimkou hraničných priechodov na hranici s Ukrajinou. Nedodržanie tohto nariadenia by mohlo viesť k žalobe proti Slovenskej republike na Súdnom dvore EÚ. Európska komisia pri vstupe už upozornila niektoré členské štáty, že aj napriek prechodnému obdobiu na maximálne povolené rozmery a hmotnosti nebudú môcť vykonávať pravidelné váženie na hraničných priechodoch. Čo sa týka merania a váženia vozidiel bola svojho času podaná na Súdny dvor EÚ tiež žaloba proti Rakúsku.

Podľa článku 7j smernice Európskeho parlamentu a rady 1999/62/ES o poplatkoch za používanie určitej dopravnej infraštruktúry ťažkými nákladnými vozidlami v znení smernice 2013/22/EÚ sa mýto a užívateľské poplatky uplatňujú, vyberajú a kontrolujú takým spôsobom, aby čo najmenej ovplyvňovali plynulosť premávky a aby sa predišlo povinným kontrolám na vnútorných hraniciach Únie. V prípade kontrolného váženia, resp. úradného merania vozidiel sa postupuje obdobne. Zavedením systému ETKS tak vyvstáva otázka, či by boli splnené vyššie uvedené podmienky stanovené právom EÚ.

8.2. Možné namietanie porušenia princípu proporcionality

Sloboda podnikania predstavuje jednu zo základných slobôd a ako taká je vymedzená v čl. 35 ods. 1 ústavného zákona 460/1992 Zb. Ústava Slovenskej republiky, ako aj čl. 16 Charty základný práv Európskej únie. Z oboch právnych predpisov pritom vyplýva, že výkon základných práv a slobôd je možné obmedziť, respektíve doň zasiahnuť výlučne zákonom, pri striktnom rešpektovaní princípu proporcionality a sledovaní legitímneho cieľa všeobecného záujmu. Niet pochýb o tom, že boj proti daňovým podvodom, ako celospoločenský záujem, je takýmto cieľom. Pokiaľ ide o druhú podmienku možnosti obmedzenia slobody podnikania, konkrétne rešpektovanie princípu proporcionality, je nevyhnutné, aby sa zavedením plošného monitorovania cezhraničnej prepravy tovaru, ako jednoznačne vhodného prostriedku, nešlo na druhej strane nad rámec toho, čo je potrebné pre dosiahnutie sledovaného cieľa, ktorým je boj proti daňovým podvodom. Vzhľadom k navrhovanej plošnej oznamovcej povinnosti, bez akejkoľvek spojitosti povinnej osoby s rizikom spáchania daňového podvodu, by práve táto skutočnosť mohla byť podnikateľmi namietaná (viď napr. nález Ústavného súdu PL. ÚS 10/2014-78).

8.3. Riziká súvisiace so zahrnutím vozidiel kategórie N1 

Navrhované riešenie, ktorým by sa pod monitorovanie cezhraničnej prepravy tovaru zahrnuli aj vozidlá kategórie N1, čím by sa podstatným spôsobom eliminovalo riziko obchádzania povinnosti nahlasovať cezhraničnú prepravu do navrhovaného systému ETKS (viď bod 5.2.), môže byť v rozpore s EU legislatívou, podľa ktorej môže vozidlo podliehať len jednému režimu spoplatnenia[footnoteRef:9]). V prípade opodstatnenosti tohto rizika by bolo potom potrebné zmeniť existujúcu legislatívu upravujúcu povinnosť úhrady za využívanie určitých úsekov ciest vozidlami kategórie N1, čím by došlo k ich vyňatiu z vecnej pôsobnosti zákona o diaľničnej známke a ich zaradeniu do vecnej pôsobonosti zákona o výbere mýta, s čím však súvisia ďalšie riziká ako nevôľa verejnosti, zvýšené administratívne a finančné náklady, a to tak na strane podnikateľskej verejnosti, ako aj na strane NDS a spoločnosti SkyToll, a. s. ako poskytovateľa služby a pod. Avšak, ako už vyplýva z bodu 5.2., je možné, že v blízkej budpúcnosti by pod jendotný mýtny systém mohli byť zahrnuté všetky kategórie pozemných motorových vozidiel. [9: ) Podľa názoru NDS, a.s. to vyplýva z oznámenia Komisie o uplatňovaní poplatkov za vnútroštátnu infraštruktúru vyberaných za ľahké motorové vozidlá (52012DC0199), konkrétne z bodu 2 Oznámenia:
„Poplatky za používanie majú formu časových poplatkov (diaľničných známok), ktoré sa často vyberajú v celej primárnej cestnej sieti, alebo poplatkov za prejdenú vzdialenosť (mýto), ktoré sa vyberajú na jednotlivých úsekoch ciest často vybavených mýtnymi bránami.“
„Používanie systémov diaľničných známok sa v jednotlivých členských štátoch líši a tieto variácie môžu viesť ku vzniku potenciálnych nedostatkov. Na druhej strane mýtne systémy pre ľahké osobné vozidlá nesprevádzajú rovnaké problémy ako systémy diaľničných známok, pretože mýto sa zakladá na prejdenej vzdialenosti a je priamo spojené s používanou infraštruktúrou, a teda je menej pravdepodobné, že by mohlo pôsobiť diskriminujúco.“] 


Druhou alternatívou by bolo nezahrnutie vozidiel kategórie N1 do EMS, pričom tieto vozidlá by podliehali povinnosti uskutočniť cezhraničnú prepravu tovaru oboma smermi s platným číslom prideleným systémom ETKS. Náhodné kontroly týkajúce sa splnenia tejto povinosti a pravdivosti uvádzaných údajov by boli vykonávané finančnou správou, pričom v prípade následnej daňovej kontroly by finančná správa mala prístup k údajom zo stacionárnych kontrolných brán, ktoré by zachytávali a uchovávali údaje o prejazde týchto vozidiel. Je však potrebné upozorniť, že aj tento variant by si vyžiadal zmenu príslušnej legislatíy v gescii MDVSR, keďže podľa súčasnej legislatívy kontrolné zariadenia EMS nemôžu uchovávať údaje o vozidlách, ktoré v ňom nie sú registrované. Navyše, poukazujeme na skutočnosť, že táto alternatíva nie je až tak efektívna ako prvé navrhované riešenie, nakoľko absentuje možnosť najvýznamnejšieho prvku vlastného sytému ETKS, t.j. možnosť kontroly vozidla v reálnom čase.

V neposlednom rade je potrebné poukázať aj na skutočnosť, že začlenenie vozidiel kategórie N1 do EMS  predstavujú najvyššiu položku na strane nákladov v súvislosti so zavedením systému ETKS (viď bod 7.2.1. a príloha č. 2)

8.4. Zmluva o výbere mýta 

Prevádzkovateľom mýtneho systému je spoločnosť SkyToll, a. s. na základe zmluvy uzatvorenej s NDS na základe výsledku verejného obstarávania. Predmetom zmluvy je „Komplexná služba elektronického výberu mýta" (ďalej len „služba") v Slovenskej republike, ktorú poskytovateľ služby vykonáva v prospech verejného obstarávateľa. Poskytovateľ služby je zodpovedný za návrh, vybudovanie, financovanie a prevádzku/údržbu služby počas trvania zmluvného vzťahu.

V súčasnosti platná zmluva medzi NDS a poskytovateľom služby je platná do konca roka 2022 s možnosťou opcie na ďalších 5 rokov. Kontrolné brány a dynamické váhy sú v súčasnosti majetkom poskytovateľa služby, ktoré bude v prípade nového verejného obstarávania alebo ďalšieho prevádzkovania služby NDS po skončení súčasnej zmluvy potrebné znovu vybudovať, resp. odkúpiť.

8.5. Vývoj legislatívy v oblasti DPH na EÚ úrovni

Na konci roka 2016 Európska komisia predložila na Radu návrh, umožňujúci členským štátom, ktoré sú ťažko postihnuté karuselovými podvodmi DPH, zaviesť dočasnú výnimku z pravidiel spoločného systému DPH, upravených smernicou o DPH, a stanoviť podnikateľa, ktorý je príjemcom transakcie s hodnotou  vyššou ako 10.000 eur, ako osobu povinnú platiť daň (tzv. všeobecný prenos daňovej povinnosti). Podľa návrhu členský štát, ktorý spĺňa mimoriadne citlivo nastavené kritériá, môže zaviesť všeobecný prenos daňovej povinnosti, avšak len do konca roku 2022. Z júnovej diskusie Rady ECOFIN, na ktorej Maltské predsedníctvo chcelo dosiahnuť všeobecnú dohodu na tomto návrhu, vyplynulo, že táto dosiahnutá nebola, a ministri financií niektorých členských štátov vyjadrili potrebu uskutočnenia ďalších technických prác na tomto návrhu. Napriek tomu, ak by nakoniec bol predmetný návrh prijatý, a bolo prijaté politické rozhodnutie, ktorým by sa uvedený mechanizmus v Slovenskej republike zaviedol, zavedenie systému ETKS stráca na čas uplatňovania výnimky význam. Je však potrebné taktiež poukázať na dočasnosť uplatňovania tejto výnimky, ako aj na skutočnosť, že z vývoja diskusií v EU k ďalšiemu smerovaniu DPH vyplýva, že táto výnimka by nemala predstavovať ambíciu nahradiť súčasný prechodný režim, založený na rozdelení cezhraničných dodávok na vnútornom trhu (viď bod 2). 

Európska komisia totiž vo svojom pracovnom programe avizuje cieľ predložiť do konca roka 2017 návrh na zavedenie tzv. definitívneho režimu DPH, ktorý by mal byť založený na pravidle, že na cezhraničné transakcie s tovarom sa budú uplatňovať rovnaké pravidlá, aké sa uplatňujú pri transakciách uskutočňovaných v rámci územia jedného členského štátu, pri zachovaní zásady, že DPH patrí tomu členskému štátu, v ktorom dochádza k jeho spotrebe. Z uvedeného vyplýva, že v prípade prijatia avizovaného návrhu, dodávateľ tovaru vyberie daň vzťahujúcu sa na cenu transakcie podľa sadzby platnej v členskom štáte skončenia prepravy, a túto prostredníctvom svojej daňovej správy poukáže do štátneho rozpočtu toho členského štátu, v ktorom sa preprava tovaru skončila.[footnoteRef:10] Na základe doterajších skúseností je však potrebné poukázať, že diskusie k predmetnému návrhu budú prebiehať počas dlhého časového obdobia, a aj v prípade jeho prijatia sa bude vyžadovať dlhšia legisvakančná doba, potrebná na prispôsobenie systémov správy daní všetkých členských štátov.[footnoteRef:11] Keďže by však išlo v podstate o zdaňovanie transakcií spojených s prepravou, pri ktorých bude vyberaná daň na každom čiastkovom stupni výrobného a distribučného reťazca, systém ETKS by v prípade jeho zavedenia ešte počas súčasného fungovania spoločného systému DPH (viď bod 2), mohol byť plne, a bez nutnosti väčších úprav, využiteľný aj pri uplatňovaní navrhovaných budúcich pravidiel DPH. Aj v tejto súvislosti je však dôležité podotknúť, že konečná verzia definitívneho režimu DPH sa môže od zámerov prezentovaných Európskou Komisiou úplne odlišovať. [10:  V podstate ide o obdobu uplatňovania v už súčasnosti platných pravidiel pre zdaňovanie B2C digitálnych služieb prostredníctvom osobitnej úpravy Mini One Stop Shop (mOSS)]  [11:  Ako príklad možno uviesť zdaňovanie B2C digitálnych služieb, pravidlá ktorých boli prijaté v roku 2008 (smernica rady 2008/8/ES), avšak ich účinnosť bola odložená o 7 rokov neskôr.] 



9. Vplyv na podnikateľské prostredie

Zavedením monitorovania prepravy tovaru v Slovenskej republike sa zvýši administratívna záťaž podnikateľského sektora v súvislosti s prepravou tovaru na území Slovenskej republiky a cez územie Slovenskej republiky (evidencia každej prepravy okrem výnimiek).

V bode 5.2. je uvedené, že pre dosiahnutie želaného efektu, ktorý by malo zavedenie systému ETKS v Slovenskej republike priniesť, sa požaduje, aby boli monitorované aj nákladné vozidlá typu N1. Vzhľadom ku skutočnosti, že tieto vozidlá v súčasnosti nemajú povinnosť byť vybavené OBU, vystala by pre povinné osoby, ktoré uskutočňujú prepravu prostredníctvom tohto typu nákladných vozidiel, povinnosť jej obstarania, čo predstavuje dodatočný náklad vo výške cca 50 eur/vozidlo kategórie N1.
Na základe údajov poskytnutých Ministerstvom vnútra SR ku koncu roka 2016, by sa táto povinnosť týkala približne 242 000 vozidiel. Predmetný počet vozidiel však zahŕňa len vozidlá slovenských prevádzkovateľov. Je nutné dodať, že podobná povinnosť a náklady s ňou spojené sa dotknú aj všetkých zahraničných prevádzkovateľov vozidiel, ktorí budú prichádzať do slovenskej mýtnej domény.

Finančný dopad na podnikateľský sektor bude vyplývať aj z prípadného nesplnenia si povinností vyplývajúcich zo systému monitorovania prepravy tovaru v Slovenskej republike v podstate obdobne, ako sú upravené v právnej úprave v Maďarsku (viď bod 4.1.).

Súčasne by zavedenie systému ETKS znamenalo podstatné zvýšenie administratívnej záťaže každého podnikateľa, uskutočňujúceho v Slovenskej republike predaj tovaru do iného členského štátu, respektíve kupujúceho tovar z iného členského štátu, spojené s registrovaním každej prepravy takéhoto tovaru do tohto systému. Osobitne v druhom zo spomenutých prípadov by podnikateľ v postavení príjemcu tovaru bol povinný pred vstupom tovaru na územie Slovenskej republiky kontaktovať svojho obchodného partnera za účelom získania požadovaných informácií (napr. čas uskutočnenia prepravy, údaje o tovare, údaje o motorovom vozidle a pod.), čo môže pri zložitých logistických operáciách neraz spôsobovať nemalé problémy.

Ako pozitívny vplyv na podnikateľské prostredie sa javí eliminovanie alebo odklonenie fantómových prepráv na území Slovenskej republiky a cez územie Slovenskej republiky, vyčistenie trhu od nekalých podnikateľov a zvýšenie príjmov štátneho rozpočtu. 

Systém monitorovania prepravy tovaru v Slovenskej republike by bol závislý od existujúceho EMS. Ako sa uvádza v bode 8.5., zmluva o výbere mýta uzatvorená na základe tendra môže byť prekážkou rozšírenia využitia EMS na iné účely, akým bol predmet súťaže.

10. Zhodnotenie

Na základe odhadov by na vybudovanie efektívne fungujúceho systému ETKS v Slovenskej republike bolo potrebné vynaložiť investičné náklady vo výške viac ako 92 mil. eur, pričom suma prevádzkových nákladov je každoročne odhadovaná vo výške 43 mil. eur a náklady na údržbu sú odhadované na úrovni 41 mil. eur v štvorročnej periodicite.

Je potrebné, aby vzhľadom na množstvo už prijatých opatrení legislatívnej a aj operatívnej povahy zameraných na boj proti daňovým podvodom, boli novo prijímané opatrenia maximálne efektívne z hľadiska ich pozitívneho dopadu na príjmy štátneho rozpočtu a neznamenali len ďalšie administratívne bremeno pre podnikateľov.

[bookmark: _GoBack]Predpokladaný prínos systému ETKS, ktorý je v realistickej variante vyčíslený na ročnej  úrovni 90 mil. eur, je však potrebné vnímať v kontexte odhadu výšky investičných nákladov, nákladov na údržbu a obnovu tohto systému, plánov Európskej Komisie v oblasti dopravy a predovšetkým v kontexte závažnosti identifikovaných rizík, ako sú uvedené v analýze. Všetky tieto faktory totiž do značnej miery implementáciu tohto systému spochybňujú z pohľadu opodstatnenosti a efektivity. 
Z uvedeného dôvodu sa zavedenie  systému ETKS v Slovenskej republike neodporúča. 










11. Prílohy

Príloha č. 1a
Súčasné rozmiestnenie kontrolných mýtnych brán

[image: ]

Príloha č. 1b
Navrhované rozmiestnenie kontrolných mýtnych brán spolu so zabudovanými dynamickými váhami (DVV)

[image: ]

Príloha č. 2
Rozpis odhadovaných nákladov v súvislosti so zmenami EMS


	Odhadované náklady jednotlivých zmien požadovaných v súvislosti so zavedením systému ETKS

	č.
	Popis
	Investičné náklady (CAPEX)
	Prevádzkové náklady (OPEX, každý rok)
	náklady na obnovu

	1
	implementácia dynamického váženia vozidiel
	13 479 820 €
	2 190 540 €
	10 374 000 €

	2
	rozšírenie EMS o on-line zasielanie údajov z procesu dynamického váženia vozidiel
	1 130 815 €
	47 659 €
	119 580 €

	3
	rozšírenie EMS o on-line zasielanie údajov z palubnej jednotky
	10 476 449 €
	3 922 849 €
	4 985 621 €

	4
	rozšírenie EMS o vozidlá kategórie N1
	49 479 125 €
	7 023 792 €
	25 482 333 €

	 
	SPOLU (medzisúčet)
	74 566 209 €
	13 184 840 €
	40 961 534 €

	odhadované náklady vyvolané zmenami požadovanými FR SR

	6
	nárast zaznamenaných transakcií vozidlami N1
	 
	21 879 000 €
	 

	7
	výpadok príjmov NDS v dôsledku preradenia vozidiel N1 do EMS
	
	8 000 000 €
	 

	8
	mediálna kampaň
	1 500 000 €
	 
	 

	 
	SPOLU (medzisúčet)
	76 066 209 €
	43 063 840 €
	40 961 534 €


 Náklady súvisiace s on-line zasielaním údajov z palubných jednotiek priradených k vozidlám kategórie N1 nie sú inkorporované v rámci stanovenej výšky nákladov vyššie navrhovaných zmien - tie budú stanovené v súlade s príslušným rozhodnutím o rozšírení rozsahu vozidiel podliehajúcich úhrade mýta.

Podrobný rozpis k prílohe č. 2

	[bookmark: RANGE!A1:B1]popis
	počet

	Počet lokalít obojsmerne
	31

	Počet pruhov MFSR
	71

	Počet váh
	71

	Z toho: počet lokalít so 6 pruhmi
	0

	Z toho: počet lokalít s 5 pruhmi
	1

	Z toho: počet lokalít so 4 pruhmi
	4

	Z toho: počet lokalít s 3 pruhmi
	1

	Z toho: počet lokalít s 2 pruhmi
	22

	Z toho: počet lokalít s 1 pruhom
	3

	Počet nových pevných Kontrolných brán
	6

	Počet nových jednosmerných Kontrolných brán
	47

	Celkový počet nových Kontrolných brán
	53

	Celkový počet nových Kontrolných brán/smer
	59









Príloha č. 3
Rozpis odhadovaných nákladov finančnej správy v súvislosti so zavedením systéme ETKS

	 
	Náklady
	Zodpovedný
	 
	Suma nákladov
	Odôvodnenie

	1.
	Systém ETKS + mobilná aplikácia
	FR SR
	 
	15.000.000,- €
	Využitie IS CEP/eDane/ PFS - koncová suma vyčísliteľná na základe vypracovanej DFŠ

	2
	SW zmeny - Evidencia rizikových profilov
	FR SR
	 
	350.000,- €
	 

	3.
	Aplikačný a databázový server ETKS
	FR SR
	 
	150.000 €
	Vrátane archivácie údajov

	4.
	Zrkadlová databáza mýtneho systému - HW
	FR SR
	 
	30.000,- €
	 

	5.
	Materiálno - technické zabezpečenie oddelenia / jednotiek ETKS
	FR SR
	PC technika
	1.040.000
	Podrobný rozpis je uvedený v samostatnej prílohe č. 3.1a a č. 3.1b 

	
	
	
	Tablet
	
	

	
	
	
	Mobilný telefón
	
	

	
	
	
	SMV
	
	

	
	
	
	Kancelárske vybavenie
	
	

	6.
	Personálne obsadenie centrálnej jednotky ETKS *
	FR SR
	6. PT x 16 colníkov / rok
	370.731,04 €
	 

	
	
	
	7. PT x 4 colníci / rok
	107.472,28 €
	

	7.
	Personálne obsadenie regionálnych jednotiek ETKS *
	FR SR
	5. PT x 144 colníkov / rok
	2.991.604,32 €
	 

	
	
	
	6. PT x 18 colníkov / rok
	313.079,58 €
	
























Príloha č.3.1a
Podrobný rozpis potrebného materiálno-technického zabezpečenia centrálneho oddelenia a odhadované náklady na jeho obstaranie

	MTZ
	Parametre
	 cena /ks 
	Počet
	Cena spolu

	Stolový počítač
	dvojjadrový processor s frekvenciom min. 2GHz, operačná pamäť min. 4GHz, pevný disk min. 1000GB , LDE display min 15 s HD rozlišením, čít. pam kariet.
	500
	8
	4 000

	Notebook
	dvojjadrový processor s frekvenciom min. 2GHz, operačná pamäť min. 4GHz, pevný disk min. 500GB , LDE display min 15 s HD, wifi, čít. pam kariet.
	400
	2
	800

	Kancelárska technika - mobilná tlačiareň
	atramentová tlačiareň s možnostou tlače pripojením na batériu
	150
	2
	300

	Kancelárska technika - skener+ tlačiareň
	zariadenie má podporovať fuknciu tlač -kopirovanie- skenovanie, s automatickým podávačom dokumentov, farebná laserová tlač min. 600dpi formátu A3
	2000
	1
	2 000

	Tablet s GSM pripojením
	Tablet PC - Intel Atom Quad Core x5, multidotykový IPS LED 10.1 "1920x1200 Zero Air Gap, RAM min 2GB DDR3, eMMC 64GB, WiFi, Bluetooth 4.0, LTE modem, webkamera 2Mpx + 5Mpx, micro USB 3.1, micro HDMI, micro SD (až 128GB), dokovacia stanica s klávesnicou, dvojčlánkovej batérie, Windows 10 Home 
	300
	2
	600

	Mobilný telefón
	Mobilný telefón 5.0" IPS 1820x1080 procesor Qualcomm Snapdragon 430 Octu Core 64bit, RAM 2GB, interná pamäť 16GB, microSDXC až 128GB, fotoaparát 13Mpx + 8 Mpx, GPS, WiFi, Bluetooth, 3G/LTE, čítačka odtlačkov prstov, Dual SIM (2x Nano SIM), batéria 3000mAh, Android 6.0
	100
	4
	400

	SMV
	Verzia sedan, min. objem motora 1900 cm3
	30 000
	1
	30 000

	Kancelársky nábytok - stôl
	 
	150
	8
	1 200

	Kancelársky nábytok - stolička
	 
	100
	8
	800

	Kancelársky nábytok - skriňa šatníková
	Uzamykateľná
	100
	20
	 2 000

	Kancelársky nábytok - skriňa policová
	S dvierkami a uzamykaním
	150
	7
	1 050

	Sada na zastavovanie vozidiel
	 
	400
	1
	400

	OPP
	 
	300
	20
	6 000

	Spolu:                                                                                                                                                                                            49 550

















Príloha č. 3.1b
Podrobný rozpis potrebného materiálno-technického zabezpečenia 1 regionálneho oddelenia a odhadované náklady na jeho obstaranie

	MTZ
	Parametre
	 cena /ks 
	Počet
	Cena spolu

	Stolový počítač
	dvojjadrový processor s frekvenciom min. 2GHz, operačná pamäť min. 4GHz, pevný disk min. 1000GB , LDE display min 15 s HD rozlišením, čít. pam kariet.
	500
	6
	3 000

	Notebook
	dvojjadrový processor s frekvenciom min. 2GHz, operačná pamäť min. 4GHz, pevný disk min. 500GB , LDE display min 15 s HD, wifi, čít. pam kariet.
	400
	4
	1 600

	Kancelárska technika - mobilná tlačiareň
	atramentová tlačiareň s možnostou tlače pripojením na batériu
	150
	3
	450

	Kancelárska technika - skener+ tlačiareň
	zariadenie má podporovať fuknciu tlač -kopirovanie- skenovanie, s automatickým podávačom dokumentov, farebná laserová tlač min. 600dpi formátu A3, 
	2 000
	1
	2 000

	Tablet s GSM pripojením
	Tablet PC - Intel Atom Quad Core x5, multidotykový IPS LED 10.1 "1920x1200 Zero Air Gap, RAM min 2GB DDR3, eMMC 64GB, WiFi, Bluetooth 4.0, LTE modem, webkamera 2Mpx + 5Mpx, micro USB 3.1, micro HDMI, micro SD (až 128GB), dokovacia stanica s klávesnicou, dvojčlánkovej batérie, Windows 10 Home 
	300
	4
	1 200

	Mobilný telefón
	Mobilný telefón 5.0" IPS 1820x1080 procesor Qualcomm Snapdragon 430 Octu Core 64bit, RAM 2GB, interná pamäť 16GB, microSDXC až 128GB, fotoaparát 13Mpx + 8 Mpx, GPS, WiFi, Bluetooth, 3G/LTE, čítačka odtlačkov prstov, Dual SIM (2x Nano SIM), batéria 3000mAh, Android 6.0
	100
	6
	600

	SMV
	Verzia sedan, min. objem motora 1900 cm3
	30 000
	3
	90 000

	Kancelársky nábytok - stôl
	 
	150
	7
	1 050

	Kancelársky nábytok - stolička
	 
	100
	7
	700

	Kancelársky nábytok - skriňa šatníková
	Uzamykateľná
	100
	18
	1 800

	Kancelársky nábytok - skriňa policová
	S dvierkami a uzamykaním
	150
	7
	1 050

	Sada na zastavovanie vozidiel
	 
	400
	3
	1 200

	OPP
	 
	300
	18
	5 400

	Spolu na jedno reg. oddelenie.
	110 050

Príloha č. 4
Detailné informácie o navrhovaných cezhraničných prepojeniach

	Priechod
	CHP k 31.4.2004
	Názov
	Obmedzenia (medzinárodnými dohodami o charaktere ciest prechádzajúcich hranicu)
	Obmedzenia (dopravnou značkou alebo dopravnou značkou na mostnom objekte)
	Druh
	Typ cesty
	Číslo Cesty
	GPS:N
	GPS:E
	Umiestnenie Váhy
	číslo plan. váhy
	Zaťaženosť v roku 2015
	Najbližsia križovatka v SR
	Existujúce zvislé dopr. značenia
	Poznámky

	SK/CZ
	Ano
	Brodské - Břeclav
	bez obmedzenia
	bez obmedzenia
	Diaľničný
	DR
	D2
	48°41‘6,24“
	16°59’14,16“
	Ano
	 
	1965870
	4
	 
	 

	SK/CZ
	Ano
	Svrčinovec - Mosty u Jablunkova
	bez obmedzenia
	I/11 M5720.01 - B25 - 19t
	Cestný
	1
	I/11
	49°29’43“
	18°45’58“
	Ano
	 
	1087544
	3
	 
	 

	SK/A
	Ano
	Bratislava - Jarovce, Kittsee
	bez obmedzenia
	bez obmedzenia
	Diaľničný
	DR
	D4
	48°04‘221“
	17°04’560“
	Ano
	 
	878205
	3
	 
	 

	SK/PL
	Ano
	Vyšný Komárnik - Barwinek
	bez obmedzenia
	bez obmedzenia
	 
	1
	I/21
	 
	 
	Ano
	18
	582737
	 
	 
	 

	SK/CZ
	Ano
	Drietoma - Starý Hrozenkov
	bez obmedzenia
	bez obmedzenia
	 
	1
	I/9 + III/1867
	 
	 
	Ano
	21
	568207
	 
	 
	 

	SK/CZ
	Ano
	Holíč - Hodonín
	do 7,5 t
	bez obmedzenia
	Cestný
	1
	I/51
	48°50’16,29“
	17°7’48,78“
	Ano
	23
	301513
	3
	 
	 

	SK/PL
	Ano
	Trstená - Chyžné
	bez obmedzenia
	bez obmedzenia
	Cestný
	1
	I/59
	49°4076067
	19°6582889
	Ano
	 
	289944
	0,7
	 
	 

	SK/CZ
	Ano
	Makov - Bíla - Bumbálka
	bez obmedzenia
	bez obmedzenia
	Cestný
	1
	I/10
	49°23’57“
	18°24’35“
	Ano
	 
	234659
	4
	 
	 

	SK/HU
	Ano
	Kráľ - Bénrévé
	bez obmedzenia
	bez obmedzenia
	Cestný
	1
	I/67
	48°18‘50,03“
	20°21‘21,03“
	Ano
	 
	140362
	1,3
	 
	 

	SK/CZ
	Ano
	Lysá pod Makytou - Střelná
	bez obmedzenia
	bez obmedzenia
	 
	1
	I/49
	49°10’56,757857“
	18°7’53,311615“
	Ano
	 
	117037
	7
	 
	 

	SK/CZ
	Ano
	Skalica - Sudoměřice - nový
	bez obmedzenia
	bez obmedzenia
	Cestný
	2
	II/426
	48°51’56,20“
	17°14’16,99“
	Ano
	 
	99056
	4
	 
	 

	SK/CZ
	Ano
	Horné Srnie - Brumov - Bylnice
	osobná a nákladná do 3,5t
	B25 - 7,5t
	Cestný
	1
	I/57
	49°10’
	18°30’
	Ano
	 
	22182
	7
	Inf o povolení rýchlosti
	 

	SK/CZ
	Ano
	Moravské Lieskové - Strání
	do 7,5 t
	B6 - 7,5t (CZ)
	Cestný
	1
	I/54
	48°50’
	17°46’
	Ano
	 
	21155
	5
	Inf o povolení rýchlosti
	 

	SK/PL
	Ano
	Skalité - Zwardoň
	do 7,5 t
	I/12 M7006.01 - B25 -11t / B25 - 7,5t
	Diaľničný
	DR
	I/12 + D3
	49°30’31“
	18°57’44“
	Ano
	 
	19767
	1
	Zakaz vjazdu nad 7,5t
	 

	SK/HU
	Ano
	Milhosť - Tornyosnémeti
	bez obmedzenia
	bez obmedzenia
	Diaľničný
	DR
	R4 + I/17
	48°531518
	21°253757
	Nie - HU
	 
	342593
	2,5
	 
	 

	SK/HU
	Nie
	Trstené pri Hornáde - Kéked
	osobná a nákladná do 3,5t
	B6 - 3,5t
	 
	3
	III/3342
	 
	 
	Ano
	 
	13591
	 
	 
	 

	SK/PL
	Ano
	Mníšek nad Popradom - Piwniczna
	osobná a nákladná do 3,5t
	B6 - 7,5t
	Cestný
	1
	I/68
	49°417155
	21°722911
	Ano
	 
	11423
	0,5
	 
	 Možnosť prejsť aj nakl. autom nad 7,5t

	SK/CZ
	Ano
	Klokočov - Bíla
	do 7,5 t
	 
	Cestný
	2
	II/484
	44°27’18“
	18°31’28“
	Ano
	 
	10369
	5
	 
	 

	SK/PL
	Ano
	Oravská Polhora - Korbielów
	do 7,5 t + BUS
	B25 - 7,5t (PL)
	Cestný
	1
	I/78
	49°5449703
	19°3685058
	Ano
	 
	10047
	1,5
	Zakaz vjazdu nad 7,5t
	 

	SK/PL
	Ano
	Tatranská Javorina - Lysá Poľana
	do 7,5 t
	B6 / B25 - 7,5t / M1305.01 - B25 - 15t
	 
	1
	I/66
	 
	 
	Ano
	 
	8965
	 
	 
	 

	SK/A
	Ano
	Moravský Svätý Ján - Hohenau
	do 7,5 t
	B25 - 7,5t
	Most
	3
	III/1144
	48°36‘06,8“
	16°56’05,6“
	Ano
	 
	7355
	5
	Zákaz vjazdu od 00:00-05:00hod.
	 

	SK/PL
	Ano
	Lysá nad Dunajcom - Niedzica
	do 7,5 t
	B6 - 12,5t
	Cestný
	2
	II/543
	49°401974
	20°33596549
	Ano
	 
	6039
	3
	 
	 Možnosť prejsť aj nakl autom nad 7,5t

	SK/CZ
	Ano
	Brodské - Lanžhot
	do 7,5 t
	M1644.01 - B25 - 7t
	Cestný
	2
	II/425
	48°41’12,36“
	16°59’23,43“
	Ano
	 
	5651
	1
	 
	 

	SK/HU
	Ano
	Hosťovce - Tornanádaska
	do 3,5 t + BUS
	B25 - 3,5t // III/3300 - M1627.01 - 20t
	 
	3
	III/3299 + III/3300
	 
	 
	Ano
	 
	4067
	 
	 
	 

	SK/PL
	Ano
	Becherov - Konieczna
	osobná a nákladná do 7,5t
	B6 - 12t /B6 - 7,5t
	Cestný
	2
	II/545
	49°25’11“
	21°18’42“
	Ano
	 
	3708
	2
	 
	 

	SK/CZ
	Nie
	Drietoma - Žítková
	osobná do 3,5t
	bez obmedzenia
	Cestný
	3
	III/1867
	48°57’
	17°53’
	Ano
	 
	2850
	1,5
	Inf o povolení rýchlosti
	 

	SK/CZ
	Nie
	Makov - Velké Karlovice
	bez obmedzenia
	bez obmedzenia
	Cestný
	2
	II/487
	49°21’01“
	18°24’16“
	Ano
	 
	 
	3
	 
	 

	SK/HU
	Nie
	Vyškovce nad Ipľom - Tésa
	osobná a nákladná do 3,5t
	 
	Cestný
	3
	III /510031
	48°053287
	18°864717
	Ano
	 
	 
	0,05
	 
	povaha mosta umožní aj prepravu nad 7,5t

	SK/HU
	Nie
	Pribeník - Lácacséke
	osobná a nákladná do 3,5t
	 
	Cestný
	miestna 
	38307
	48°38‘09,124“
	22°00‘23,53“
	Ano
	 
	 
	1
	Zákaz vjazdu MV> 3,5t 
	 Možnosť prejsť aj nakl autom nad 7,5t

	SK/HU
	Nie
	Komárno- Komárom
	
	I/64
	Cestný
	
	
	
	
	
	
	
	
	
	Nový most cez Dunaj

	SK/PL
	Nie
	Skalité-Zwardoň
	
	D3
	Diaľničný
	
	
	
	
	
	
	
	
	
	očakávané sprevádzkovanie v r-.2017

